text:
KGAOLO 84
Boikarabelo bjo Bogolo bja go ba Morutiwa
DITSHENYEGELO TŠA GO BA MORUTIWA
Jesu o rutile dithuto tše bohlokwa nakong ya ge a be a le dijong ntlong ya moetapele wa Bafarisei. Ge Jesu a tšwela pele leetong la gagwe la go ya Jerusalema, mašaba a magolo a sepela le yena. Ka baka la’ng? Na a tloga a thabela go ba balatedi ba gagwe ba therešo, go sa šetšwe seo a ka swanelwago ke go se dira gore e be balatedi ba gagwe?
Ge ba le tseleng, Jesu o botša mašaba se sengwe seo se ka tlabago ba bangwe, o re: “Ge e ba motho a etla go nna gomme a rata tatagwe, mmagwe, mosadi wa gagwe, bana ba gagwe, bana babo le dikgaetšedi tša gagwe go mpheta, ee, a rata gaešita le moya wa gagwe go mpheta, gona a ka se be morutiwa wa ka.” (Luka 14:26) Eupša o ra go re’ng ka mantšu a?
Jesu ga a bolele gore bohle bao e bago balatedi ba gagwe ba swanetše go hloya metswalo ya bona e le ka kgonthe. Go e na le moo, o bolela gore ba swanetše go ba hloya ka kgopolo ya go se ba rate go feta yena Jesu, ba se swane le monna wa seswantšhong sa gagwe sa mabapi le selalelo yoo a ilego a gana taletšo e bohlokwa ka ge a sa tšwa go nyala. (Luka 14:20) Go thwe rakgolokhukhu wa Bajuda e lego Jakobo o be a ‘hloile’ Lea gomme a rata Ragele, e lego seo se bolelago gore Ragele o be a ratwa go feta Lea.—Genesi 29:31; mongwalo wa ka tlase.
Ela hloko gore Jesu o re morutiwa o swanetše go hloya “le moya wa gagwe” goba bophelo. Se se bolela gore morutiwa wa therešo o swanetše go rata Jesu go feta kamoo a ratago bophelo bja gagwe, gaešita le go ikemišetša go loba bophelo bja gagwe ge e ba go nyakega. Go molaleng gore go ba morutiwa wa Kriste ke boikarabelo bjo bogolo. Ga se bja swanela go tšewa gabohwefo, gomme bo swanetše go naganišišwa ka kelohloko.
Go ba morutiwa go ka akaretša mathata le tlaišo ka gobane Jesu o re: “Mang le mang yo a sa rwalego kota ya gagwe ya tlhokofatšo a ntatela, a ka se be morutiwa wa ka.” (Luka 14:27) Ee, morutiwa wa therešo wa Jesu o swanetše go ikemišetša go gobošwa go etša ge Jesu a ile a gobošwa. Jesu o ile a ba a bolela gore o tla hwela diatleng tša manaba a gagwe.
Ka gona mašaba ao a sepelago le Jesu a swanetše go lekola ka kelohloko kudu seo go ba morutiwa wa Kriste go se bolelago. Jesu o gatelela se ka seswantšho. O re: “Ka mohlala, ke mang wa lena yo a nyakago go aga tora a sa thomego ka go dula fase gomme a bala ditshenyegelo go bona ge e ba a na le mo go lekanego go ka e fetša? Ge go se bjalo, a ka thea motheo fela a se kgone go e fetša.” (Luka 14:28, 29) Ka baka leo, pele ga ge e ka ba barutiwa ba Jesu, bao ba sepelago le yena go ya Jerusalema ba swanetše go ba ba dirile phetho ka go tia ya go phetha boikarabelo bjo ka botlalo. O gatelela kgopolo yeo ka seswantšho se sengwe, o re:
“Ke kgoši efe yeo e tšwago dira go yo lwa le kgoši e nngwe ntweng, e sa thomego ka go dula fase ya rerišana le ba bangwe mabapi le ge e ba e tla kgona ka dihlopha tša bahlabani ba dikete tše lesome (10 000) go yo lebeletšana le yeo e tlago go yona e na le ba dikete tše masomepedi (20 000)? Ge e le gabotse, ge e ba e ka se kgone go dira bjalo, gona e tla re ge yela e sa le kgole, ya roma sehlopha sa batseta sa loba gore go be le khutšo.” E le ge a gatelela ntlha ye, Jesu o re: “Ka gona, le ka kgonthišega gore ga go le o tee wa lena yo a sa furalelego dilo tša gagwe ka moka yo a ka bago morutiwa wa ka.”—Luka 14:31-33.
Ke therešo gore Jesu ga a bolele seo feela ka mašaba ao a mo šetšego morago tseleng. Bohle bao ba ithutago ka Kriste ba swanetše go ikemišetša go dira seo a se bolelago mo. Se se bolela gore ba swanetše go ikemišetša go gafa dilo ka moka tšeo ba nago le tšona—dithoto tša bona, gaešita le bophelo—ge e ba ba nyaka go ba barutiwa ba gagwe. Seo ke selo seo go ka naganwago ka sona le go se rapelela.
Bjale Jesu o bolela ka taba yeo a ilego a bolela ka yona Thutong ya gagwe ya Thabeng ge a be a re barutiwa ba gagwe ke “letswai la lefase.” (Mateo 5:13) Mohlomongwe o be a bolela gore go etša le ge letswai la kgonthe e le sethibela-go-bola, barutiwa ba gagwe le bona ba thibela go bola ka tsela e itšego bathong; ba ba šireletša go bola moyeng le boitshwarong. Bjale, ge bodiredi bja gagwe bo le gare bo eya bofelong, o re: “Ge e le gabotse, letswai le lokile. Eupša ge e ba letswai ruri le tapa, le tla nokwa ka’ng?” (Luka 14:34) Batheetši ba gagwe ba tseba gore letswai leo le lego gona ka nako yeo le be le sa seka, le tswakane le mmu gomme ka go re’alo le se na mohola gakaalo.
Ka gona Jesu o bontšha gore le bao e bego e le kgale e le barutiwa ba swanetše gore ba se dumelele boikemišetšo bja bona bo fokola. Ge e ba seo se be se ka direga, gona ba be ba tla hloka mohola, go swana le letswai leo le tapilego. Ka gona, lefase le be le tla ba kwera. Ka godimo ga moo, ba be ba ka se swanelege pele ga Modimo, gaešita le gona go goboša leina la gagwe. Jesu o gatelela bohlokwa bja go phema seo, ge a re: “Yo a nago le ditsebe tša go theetša, a a theetše.”—Luka 14:35.
Ithute ka mo go oketšegilego
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.


c: text/html

text:
KGAOLO 17
Go Tlwaetša Bagoeledi ba Mmušo wa Modimo
1-3. Jesu o ile a rulaganya bjang gore ditaba tše dibotse di bolelwe le mafelong a mangwe, gona se se dira gore re ipotšiše dipotšišo dife?
JESU o ile a fetša nywaga e mebedi a bolela ditaba tše dibotse nageng ka moka ya Galilea. (Bala Mateo 9:35-38.) O ile a ya metseng e mentši le metsaneng, a ruta disinagogeng le go bolela ditaba tše dibotse tša Mmušo. Gohle mo a bego a di bolela gona, go be go etla mašaba a batho. Jesu o ile a re “puno ke e kgolo,” ka gona go be go nyakega bašomi ba oketšegilego.
2 Jesu o ile a rulaganya gore ditaba tše dibotse di bolelwe le mafelong a mangwe. Bjang? Ka go roma baapostola ba gagwe ba 12 gore ba ye “go bolela ka Mmušo wa Modimo.” (Luka 9:1, 2) Go ka direga gore baapostola ba ile ba ipotšiša gore ba be ba tla phetha bjang modiro woo. Pele ga ge Jesu a ka ba roma, ka lerato o ile a ba nea selo seo Tatagwe wa legodimong a mo neilego sona—o ile a ba nea tlwaetšo.
3 Re ka thoma go ipotšiša dipotšišo tša go swana le gore: Jesu o ile a hwetša tlwaetšo efe go Tatagwe? Jesu o ile a nea baapostola ba gagwe tlwaetšo efe? Go thwe’ng ka lehono—na Kgoši Mesia o neile balatedi ba gagwe tlwaetšo ya gore ba phethe bodiredi bja bona? Ge e ba a ba neile yona, o dirile seo bjang?
“Ke Bolela Dilo tše go Etša ge Tate a Nthutile”
4. Jesu o ile a rutwa neng ke Tatagwe, gona kae?
4 Jesu o ile a dumela ntle le go dikadika gore o rutilwe ke Tatagwe. Nakong ya bodiredi bja gagwe, Jesu o ile a re: “Ke bolela dilo tše go etša ge Tate a nthutile.” (Joh. 8:28) O ile a rutwa neng, gona kae? Ka ge e le Morwa wa Modimo wa leitšibulo, ga go pelaelo gore Modimo o ile a thoma go mo ruta gateetee ka morago ga go mmopa. (Bakol. 1:15) Ge a be a na le Tatagwe kua legodimong, Morwa yo o feditše nywaga e sa balegego a theeditše ‘Mohlahli yo Mogolo’ le go ithuta go yena. (Jes. 30:20) Ka go re’alo, Morwa yo o ile a ithuta dilo tše dintši kudu ka dika tša Tatagwe, mediro ya gagwe le merero ya gagwe.
5. Modimo o ile a nea Morwa wa gagwe tlwaetšo efe mabapi le bodiredi bjo a bego a tlo bo phetha mo lefaseng?
5 Ka nako ya maleba, Jehofa o ile a ruta Morwa wa gagwe ka bodiredi bjo a bego a tlo bo phetha mo lefaseng. Ela hloko boporofeta bjo bo hlalosago tswalano ya Mohlahli yo yo Mogolo le Morwa wa gagwe wa leitšibulo. (Bala Jesaya 50:4, 5.) Boporofeta bjo bo re Jehofa o be a tsoša Morwa yo wa gagwe “mesong e mengwe le e mengwe.” Seswantšhokgopolo se se dira gore re nagane ka morutiši yo a tsošago barutwana ba gagwe e sa le mesong gore a ba rute. Puku e nngwe yeo e hlalosago mantšu a Beibele e re: “Jehofa . . . o mo tsentšha sekolo go fo swana le barutwana, gomme a mo ruta seo a swanetšego go se ruta le kamoo a swanetšego go se ruta ka gona.” Gona moo legodimong, moo re ka go swantšhago le sekolong, Jehofa o ile a ruta Morwa wa gagwe seo a bego a “[swanetše] go se bolela le go se ruta.” (Joh. 12:49) Le gona Modimo o ile a nea Morwa wa gagwe ditaelo tša kamoo a bego a swanetše go ruta ka gona. * Ge Jesu a be a le mo lefaseng, ga se a fo diriša tlwaetšo yeo a e neilwego go phetha bodiredi bja gagwe eupša gape o ile a e diriša go tlwaetša balatedi ba gagwe gore ba phethe bodiredi bja bona.
6, 7. (a) Jesu o ile a nea baapostola ba gagwe tlwaetšo efe, gona e ile ya ba hlamela go dira’ng? (b) Jesu o kgonthišeditše gore balatedi ba gagwe ba mehleng yeno ba newa tlwaetšo efe?
6 Go etša ge go boletšwe mathomong a kgaolo ye, ke tlwaetšo efe yeo Jesu a ilego a e nea baapostola ba gagwe? Go ya ka Mateo kgaolo 10, o ile a ba nea ditaelo tše di lebanyago tša mabapi le bodiredi, go akaretša tše di latelago: moo ba bego ba swanetše go bolela gona (temana 5 le 6), seo ba bego ba swanetše go se bolela (temana 7), bohlokwa bja gore ba ithekge ka Jehofa (temana 9 le 10), kamoo ba bego ba swanetše go thoma poledišano le beng ba dintlo (ditemana 11-13), seo ba bego ba swanetše go se dira ge ba ganetšwa (temana 14 le 15) le kamoo ba bego ba swanetše go arabela ka gona ge ba tlaišwa (ditemana 16-23). * Tlwaetšo e botse yeo Jesu a ilego a e nea baapostola ba gagwe e ile ya ba hlamela go etelela pele modiro wa go bolela ditaba tše dibotse lekgolong la pele la nywaga C.E.
7 Go thwe’ng ka lehono? Jesu, yena Kgoši ya Mmušo wa Modimo, o neile balatedi ba gagwe mošomo wa bohlokwa kudu wa go bolela ‘ditaba tše dibotse tša Mmušo lefaseng ka moka gore e be bohlatse go ditšhaba tšohle.’ (Mat. 24:14) Na Kgoši ye e re tlwaeditše go phetha mošomo wo o bohlokwa kudu? Ee, e dirile bjalo! E dutše e le legodimong, Kgoši ye e kgonthišeditše gore balatedi ba yona ba newa tlwaetšo ya kamoo ba swanetšego go ruta batho bao e sego ditho tša phuthego le kamoo ba swanetšego go phetha maikarabelo a kgethegilego ka phuthegong.
Go Tlwaetša Batho ba Modimo Gore e be Bagoeledi
8, 9. (a) Morero o mogolo wa Sekolo sa Bodiredi sa Pušo ya Modimo e be e le ofe? (b) Seboka sa gare ga beke se go thušitše bjang?
8 Ke kgale mokgatlo wa Jehofa o diriša dikopano tše dikgolo le tše dinyenyane gotee le diboka tša phuthego—go swana le Seboka sa Tirelo—go tlwaeletša batho ba Modimo bodiredi. Lega go le bjalo, go thoma ka bo-1940, bana babo rena bao ba bego ba etelela pele kua ntlongkgolo ba ile ba thoma go rulaganya gore go be le dikolo tše di fapafapanego go tlwaetša batho ba Modimo.
9 Sekolo sa Bodiredi sa Pušo ya Modimo. Go etša ge re bone kgaolong e fetilego, sekolo se se thomile go swarwa ka 1943. Na morero wa sona e be e le go fo ruta barutwana go nea dipolelo tše dibotse ka phuthegong? Aowa. Morero o mogolo wa sekolo se e be e le go tlwaetša batho ba Modimo go diriša bokgoni bja bona bja go bolela gore ba tumiše Jehofa bodireding. (Ps. 150:6) Sekolo se se be se tlwaetša bana babo rena ka moka le dikgaetšedi bao ba tšeago karolo go sona gore e be bagoeledi ba atlegago kudu ba Mmušo. Ga bjale tlwaetšo yeo e hwetšwa sebokeng sa gare ga beke.
10, 11. Ke bomang bao ba ka ingwadišago Sekolong sa Gilead, gona morero wa thuto ya sekolo se ke ofe?
10 Sekolo sa Beibele sa Watchtower sa Gilead. Sekolo sa Beibele sa Watchtower sa Gilead se thomile ka Mošupologo, February 1, 1943. Mathomong morero wa sekolo se e be e le go tlwaetša babulamadibogo le bahlanka ba bangwe bao ba lego tirelong ya nako e tletšego gore e tle e be baromiwa dinageng tše dingwe. Eupša ga e sa le go tloga ka October 2011, sekolong se go ya feela bao ba šetšego ba le tirelong e kgethegilego ya nako e tletšego, e lego babulamadibogo ba kgethegilego, balebeledi ba basepedi le basadi ba bona, ditho tša Bethele le baromiwa bao ba sego ba hlwa ba eya sekolong se.
11 Morero wa thuto ya Sekolo sa Gilead ke ofe? Yo mongwe wa bahlahli ba kgale sekolong se o re: “Morero wa thuto ye ke go matlafatša tumelo ya barutwana ka thuto e tseneletšego ya Lentšu la Modimo le go ba thuša go ba le dika tše di nyakegago tša moya gore ba kgone go lebeletšana ka katlego le ditlhohlo tša dikabelong tša bona. Le gona, morero o mogolo wa thuto ye ke go nweletša ka dipelong tša barutwana kganyogo e matla ya go botša ba bangwe ditaba tše dibotse.”—Baef. 4:11.
12, 13. Sekolo sa Gilead se bile le mafelelo afe modirong wa boboledi wa lefaseng ka bophara? Nea mohlala.
12 Sekolo sa Gilead se bile le mafelelo afe modirong wa boboledi wa lefaseng ka bophara? Ga e sa le go tloga ka 1943, batho ba ka godimo ga ba 8 500 ba neilwe tlwaetšo sekolong se, * gomme baromiwa bao ba tšwago Gilead ba hlanketše dinageng tša ka godimo ga tše 170 lefaseng ka moka. Baromiwa ba diriša gabotse tlwaetšo yeo ba e neilwego ka go beela ba bangwe mohlala o mobotse wa go ba mafolofolo bodireding le ka go ba tlwaetša. Mabakeng a mantši, baromiwa ba ile ba etelela pele modiro wa boboledi ditikologong tšeo go bego go na le bagoeledi ba sego kae ba Mmušo goba tšeo go tšona ba bego ba se gona.
13 Nagana ka seo se ilego sa direga kua Japane, moo modiro o rulagantšwego wa boboledi o ilego wa kgaotša nakong ya Ntwa ya Bobedi ya Lefase. Ka August 1949, nageng yeo go be go na le bagoeledi ba ka tlase ga ba lesome. Eupša mafelelong a ngwaga woo, baromiwa ba 13 bao ba tšwago Sekolong sa Gilead ba be ba swaregile ka modiro wa boboledi moo Japane. Baromiwa ba bangwe ba bantši ba ile ba goroga ka morago. Baromiwa ba ba ile ba thoma pele ka go šoma ditšhemo tša metseng e megolo; ke moka ka morago ba ya metseng e mengwe. Baromiwa ba ile ba kgothaletša barutwana ba bona ka mafolofolo le bagoeledi ba bangwe gore ba tsenele tirelo ya bobulamadibogo. Maiteko a bona a ile a ba le mafelelo a mabotse kudu. Gona bjale kua Japane go na le bagoeledi ba Mmušo ba ka godimo ga ba 216 000, gomme mo e ka bago 40 lekgolong ya bona ke babulamadibogo! *
14. Dikolo tša pušo ya Modimo ke bohlatse bja eng? (Bona le lepokisi le le rego, “ Dikolo tša go Tlwaetša Bagoeledi ba Mmušo,” go letlakala 188.)
14 Dikolo tše dingwe tša pušo ya Modimo. Sekolo sa Tirelo ya Bobulamadibogo, Sekolo sa Beibele sa Banyalani ba Bakriste le Sekolo sa Beibele sa Bana Babo Rena ba Sego Lenyalong di thušitše bao ba tšwago go tšona go ba batho ba moya le go etelela pele ka mafolofolo modirong wa boboledi. * Dikolo tše ke bohlatse bjo matla bja gore Kgoši ya rena e hlamile balatedi ba yona ka mo go feletšego gore ba phethe bodiredi bja bona.—2 Tim. 4:5.
Go Tlwaetša Bana Babo Rena go Phetha Maikarabelo a Kgethegilego
15. Banna bao ba nago le maikarabelo ka phuthegong ba nyaka go ekiša Jesu ka tsela efe?
15 Na o sa gopola boporofeta bjola bja Jesaya bjo bo bontšhago Jesu a rutwa ke Modimo? Ge a be a sa le legodimong, Morwa yo wa Modimo o ile a ithuta “go araba yo a lapilego ka lentšu” le lebotse. (Jes. 50:4) Jesu o ile a diriša seo a ithutilego sona; gomme ge a be a le mo lefaseng, o ile a lapološa bao ba bego ba ‘lapile le go imelwa.’ (Mat. 11:28-30) Banna bao ba nago le maikarabelo ka phuthegong ba nyaka go lapološa bana babo bona le dikgaetšedi go swana le Jesu. E le gore ba kgone go dira seo, go hlomilwe dikolo tše di fapafapanego go ba thuša go hlankela badumedigotee le bona ka katlego.
16, 17. Morero wa Sekolo sa Bodiredi sa Mmušo ke ofe? (Bona le mongwalo wa ka tlase.)
16 Sekolo sa Bodiredi sa Mmušo. Klase ya mathomo ya sekolo se e ile ya swarwa ka March 9, 1959, kua South Lansing, New York. Balebeledi ba basepedi gotee le bahlanka ba diphuthego (bagolo) ba ile ba laletšwa sekolong se seo se bego se tšea kgwedi. Mathomong sekolo se se be se swarwa ka Seisemane eupša ka morago sa swarwa ka maleme a mangwe, gomme ganyenyane-ganyenyane sa thoma go swarwa lefaseng ka bophara. *
17 Ge Yearbook of Jehovah’s Witnesses ya 1962 e bolela ka morero wa Sekolo sa Bodiredi sa Mmušo e itše: “Lefaseng le la leemaema, molebeledi ka phuthegong ya Dihlatse tša Jehofa e swanetše go ba monna yo a nago le thulaganyo e le gore a tle a kgone go hlokomela ditho ka moka tša phuthego le go ba tšhegofatšo go tšona. Ka lehlakoreng le lengwe, ga se a swanela go hlokomologa lapa la gagwe a ipotša gore o hlokometše phuthego, o swanetše go ba le tekatekano. Ruri bao ba nago le maikarabelo ka phuthegong lefaseng ka bophara ba neilwe sebaka se sebotse sa go bokana gotee Sekolong sa Bodiredi sa Mmušo go tlo tlwaetšwa go dira seo Beibele e rego molebeledi o swanetše go se dira!”—1 Tim. 3:1-7; Tito 1:5-9.
18. Batho ba Modimo ka moka ba holwa bjang ke Sekolo sa Bodiredi sa Mmušo?
18 Batho ba Modimo ka moka ba holwa ke Sekolo se sa Bodiredi sa Mmušo. Bjang? Ge bagolo le bahlanka ba bodiredi ba diriša seo ba ithutilego sona sekolong se, ba kgona go lapološa badumedigotee le bona go swana le Jesu. Na ga o ikwe o thaba ge mogolo yo lerato goba mohlanka wa bodiredi a go botša mantšu a kgothatšago, a go theetša ge o ntšha sa mafahleng goba a go etela? (1 Bathes. 5:11) Ruri banna ba bjalo ke tšhegofatšo e kgolo diphuthegong tša gabo bona!
19. Komiti ya go Ruta e okametše dikolo dife tše dingwe, gona morero wa tšona ke ofe?
19 Dikolo tše dingwe tša pušo ya Modimo. Komiti ya go Ruta ya Sehlopha se Bušago e okamela dikolo tše dingwe tšeo di tlwaetšago bana babo rena bao ba neilwego maikarabelo ka mokgatlong. Morero wa dikolo tšeo ke go thuša bana babo rena bao ba nago le maikarabelo, e lego bagolo ba phuthego, balebeledi ba basepedi le ditho tša Komiti ya Lekala, gore ba be le bokgoni kutšwanyana ge ba phetha maikarabelo a bona. Dikolo tše tšeo di theilwego Beibeleng, di kgothaletša bana babo rena ba gore ba itlhokomele moyeng le go diriša melao ya motheo ya Mangwalo ge ba dirišana le dinku tša bohlokwa tšeo Jehofa a ba laetšego gore ba di hlokomele.—1 Pet. 5:1-3.
20. Ke ka baka la’ng Jesu a be a ka re ka moka ga rena re “rutwa ke Jehofa,” gona o ikemišeditše go dira’ng?
20 Go molaleng gore Kgoši Mesia o kgonthišeditše gore balatedi ba gagwe ba tlwaetšwa gabotse. Tlwaetšo ye ka moka e sepela ka lenaneo: Jehofa o tlwaeditše Morwa wa gagwe, gomme Morwa yena o tlwaeditše balatedi ba gagwe. Ke ka baka leo Jesu a bego a ka re ka moka ga rena re “rutwa ke Jehofa.” (Joh. 6:45; Jes. 54:13) Anke re ikemišetšeng go ikhola ka botlalo ka tlwaetšo yeo Kgoši ya rena e re neago yona. Le gona anke re duleng re gopola gore morero o mogolo wa tlwaetšo ye ke go re thuša go dula re tiile moyeng e le gore re kgone go phetha bodiredi bja rena ka botlalo.
^ par. 5 Re tseba bjang gore Modimo o ile a ruta Morwa wa gagwe kamoo a bego a swanetše go ruta ka gona? Nagana ka se: Go diriša ga Jesu diswantšho tše dintši ge a be a ruta go ile gwa phethagatša boporofeta bjo bo begilwego nywageng e makgolokgolo pele a ka belegwa. (Ps. 78:2; Mat. 13:34, 35) Go molaleng gore Mongwadi wa boporofeta bjo e lego Jehofa, o ile a tseba e sa le pele gore Morwa wa gagwe o be a tla ruta batho a diriša diswantšho goba dipapišo.—2 Tim. 3:16, 17.
^ par. 6 Ka morago ga dikgwedi tše itšego, Jesu o ile “a hlaola ba bangwe ba masomešupa a ba roma ka babedi ka babedi” gore ba yo dira boboledi. Le bona o ile a ba nea tlwaetšo.—Luka 10:1-16.
^ par. 12 Ba bangwe ba tšwa sekolong se sa Gilead ka makga a fetago letee.
^ par. 13 Ge o nyaka ditaba ka botlalo tša mafelelo ao baromiwa bao ba tšwago Sekolong sa Gilead ba bilego le ona lefaseng ka bophara, bala kgaolo 23 ka pukung ya Dihlatse tša Jehofa—Bagoeledi ba Mmušo wa Modimo.
^ par. 14 Sekolo sa Beibele sa Banyalani ba Bakriste le Sekolo sa Beibele sa Bana Babo Rena ba Sego Lenyalong di tšeetšwe legato ke Sekolo sa Baebangedi ba Mmušo.
^ par. 16 Gona bjale bagolo ka moka ba holwa ke Sekolo sa Bodiredi sa Mmušo seo se nago le mananeo ao a sa lekanego ka botelele gomme se swarwa ka morago ga nywaga e mengwe le e mengwe e sego kae. Ga e sa le go tloga ka 1984, bahlanka ba bodiredi le bona ba newa tlwaetšo sekolong se.
Ithute ka mo go oketšegilego
“Batalatša Tsela ya Lenao la Gago” Gore o Dire Tšwelopele
O ka tloša bjang mapheko gomme wa fihlelela dipakane tša gago tša moya?
Thuša ba Bangwe go Fihlelela Bokgoni bja Bona ka Botlalo
Re ka thuša bjang bana babo rena ba bafsa le bao ba sa tšwago go kolobetšwa go fihlelela bokgoni bja bona ka botlalo?

robotstxt: allowed

filter: keep


text:
“Histori ga e Aketše”
Ka June 14, 2007, Ofisi ya Poso ya Setšhaba ya Estonia e ile ya ntšha setempe sa poso seo se gopolegago, seo se bontšhitšwego ka go le letona. Go lokollwa ga sona go ile gwa latelwa ke tsebišo e rego: “Pampiri ye ya segopotšo e ntšhitšwe e le go gopola bao ba bolailwego polaong ya molokwanarite ya Maestonia ka taelo ya Stalin.” Magareng ga 1941 le 1951, Maestonia a dikete tše masome a ile a hudušwa ka go gapeletšwa.
“HISTORI ga e aketše.” Yeo ke polelwana e tsebjago kudu Estonia, gomme go na le dipolelwana tše swanago le yona dinageng tše dingwe. Ke therešo gore re ka se kgone go fetoša dilo tša nakong e fetilego, eupša ga go pelaelo gore re ka ithuta go tšona. Kgoši Solomone yo bohlale wa Isiraele ya bogologolo o itše: “Ke bone tše ka moka ge ke be ke nagana ka dilo tšeo di dirwago lefaseng le, lefase leo go lona banna ba bangwe ba nago le matla gomme ba bangwe ba tlaišega ka tlase ga bona.”—Mmoledi 8:9, Today’s English Version.
Bohlatse bjo matla bja therešo ya tlhaloso ye ya Beibele bo ile bja bonwa nywagakgolong e fetilego kua Estonia, gotee le dikarolong tše dingwe tše dintši tša ka Bohlabela bja Yuropa. Pušo ya batho e tlaišitše batho ba bantši kudu ba se nago molato ka go ba hudušetša mafelong a kgole ka kgapeletšo goba go ba golega dikampeng tša mošomo.
Go ya ka boradihistori ba moo, badudi ba ka godimo ga ba 46 000 ba ile ba hudušwa ka kgapeletšo nageng ye e nyenyane magareng ga 1941 le 1951. Ba bantši ba be ba hudušwa ka baka la go fišegela dipolitiki ga bona, ba bangwe ka baka la ge e le ba setšhaba se itšego goba maemo a bona setšhabeng. Lega go le bjalo, Dihlatse tša Jehofa di ile tša hlaolwa ka baka la ditumelo tša tšona tša bodumedi.
Go Hlaselwa ga Batho Bao ba Boifago Modimo
Nyakišišong yeo e gatišitšwego ke Kuranta ya Yunibesithi ya Tartu ka 2004, radihistori Aigi Rahi-Tamm o itše: “Go tloga ka 1948 go fihla ka 1951, go ile gwa golegwa Dihlatse tša Jehofa tše 72, go akaretša le batho bao ba bego ba kopanela le tšona. Lega go le bjalo, go ile gwa rulaganywa go hudušwa ga batho ba tšwago kgole le kgauswi ka kgapeletšo gomme gwa dirwa bošegong bja April 1, 1951, e sego feela kua Baltic States eupša le kua Moldova, bodikela bja Ukraine le Belorussia.”
Pele ga 1951, Dihlatse tša Jehofa kua Estonia di be di swarwa, di dirwa gore di gateletšege monaganong, di botšološišwa le go golegwa. Go bonagala lesolo le le lefsa la go hudušwa ga batho ka kgapeletšo e be e le boiteko bjo bo feletšego bja go fediša Dihlatse tša Jehofa ka mo go feletšego kua Estonia.
Letšatšikgwedi la April 1, 1951, le tšwelela setempeng seo go boletšwego ka sona ka mo godimo. Palo ya 382 yeo e lego setempeng e šupa palo ya Dihlatse le bana ba tšona bao ba ilego ba hudušwa ka kgapeletšo letšatšing leo. Palo ye e akaretša ba bangwe ba leloko le baagišani bao e bego e se Dihlatse. Mosegare, go ile gwa golegwa batho nageng ka moka. Bošegong bjoo, bao ba bego ba golegilwe—ba banyenyane le ba bagolo—ba ile ba tsenywa ka gare ga matorokisi a go rwala diphoofolo a ditimela tšeo di lebilego Siberia.
Ella Toom, * yo ka nako yeo a bego a na le nywaga e 25, e be e le yo mongwe wa Dihlatse tša Jehofa. Ge a gopola go botšološišwa mo go bego go tlwaelegile, o re: “Mohlankedi o ile a leka go ntšhoša le go nkgapeletša gore ke kgaotše go bolela ditaba tše dibotse. Ka lekga le lengwe o ile a botšiša gore: ‘Na o nyaka go phela? Goba na o nyaka go hwa le Modimo wa gago mapatlelong a Siberia?’” Lega go le bjalo, Ella o ile a tšwela pele a bolela ditaba tše dibotse ka sebete. O ile a romelwa Siberia gomme a išwa dikampeng tše di sa swanego lebakeng la mo e nyakilego go ba nywaga e tshela.
Gare ga batho ba makgolo bao ba ilego ba hudušwa molato wa bona o se wa sekwa kgorong ya tsheko go be go na le kgarebe e nngwe ya Hlatse e lego Hiisi Lember. Ge a gopola ditiragalo tša April 1, 1951, o hlalositše gore: “Ba tlile bošego ba sa letelwa le gatee gomme ba re laela gore: ‘Le šaletšwe ke iri le seripa. Pakang dilo tša lena!’” Bošego ba sa bonwe, ke ge Hiisi le morwedi wa gagwe wa dikgwedi tše tshela ba išwa seteišeneng sa ditimela. Setimela seo se tswirinyago se be se eya diteišeneng ka go latelana se nametša Dihlatse tše oketšegilego. O re: “Re ile ra lahlelwa ka letorokising la go rwala diphoofolo. Re leboga gore boloko bja diphoofolo bo be bo kgahlišitšwe ke go tonya; go sego bjalo, nkabe re ile ra thatafalelwa ke go bo kgotlelela. Re be re pitlagantšwe ka letorokising bjalo ka diphoofolo.”
Leeto leo le lapišago la dibeke tše pedi le be le tšhoša. Matorokisi a be a tletše kudu e bile a se a hlweka. Ba banyenyane le ba bagolo ba be ba kokobetšwa le go lešwa dihlong ka tsela le ge e le efe yeo e kgonegago. Ba bangwe ba bona ba be ba lla e bile ba gana go ja. Lega go le bjalo, Dihlatse di be di kgothatšana le go thušana ka go opela dikoša tša borapedi, e bile di ngwathelana dijo tšeo di bego di na le tšona. Di ile tša romelwa “lefelong la bafaladi la sa ruri” e bile di boditšwe gore le e be e le “leeto la go ya feela.”
Hiisi o ile a gopola go thekgwa ga gagwe mo go kgothatšago ke badumedigotee le yena nakong ye ya tlalelo ge a re: “Seteišeneng se sengwe, setimela sa rena se ile sa ema kgauswi le setimela seo se tšwago Moldova. Re ile ra kwa lebotong la letorokisi monna yo mongwe a botšiša gore re bomang le gore re be re eya kae. Re ile ra hlalosa gore re be re sa tsebe gore re ya kae le gore re Dihlatse tša Jehofa tšeo di tšwago Estonia. Dihlatsegotee le rena ka setimeleng se se tšwago Moldova di ile tša kwa poledišano yeo. Di ile tša re fošetša senkgwa se segolo le makwapi a diporeime ka lešobana leo le lego letorokising.” O ile a oketša ka gore: “Ke moka re ile ra thoma go lemoga bogolo bja tikologo yeo Dihlatse tša Jehofa di bego di tšerwe go yona—gore di be di etšwa direpabliking ka moka tša Soviet Union!”
Banenyana ba babedi bao ba bego ba le mahlalagading ba Dihlatse—Corinna le ngwanabo Ene—ba ile ba aroganywa le mmago bona lebaka la ka godimo ga nywaga e tshela. Mmago bona, yo le yena e bego e le yo mongwe wa Dihlatse tša Jehofa, o be a ile a swarwa pejana gomme a rometšwe kampeng ya mošomo. Ke moka, bošegong bjoo bjo bo sa kgahlišego bja April, banenyana bao ba babedi ba ile ba ubulwa legaeng labo bona gomme ba tsenywa ka letorokising. Corinna o gopola ka tebogo gore: “Setimeleng seo, Hlatse yeo e bego e ena le bana ba babedi e ile ya ithaopela go re hlokomela gomme ya re kgonthišetša gore re be re ka dula gotee re le lapa le yona le bana ba yona.”
Go ile gwa direga’ng ge re fihla moo re bego re eya gona? Ka morago ga letšatši re fihlile lešokeng le le tonyago la Siberia, go ile gwa thoma seo go thwego ke kgwebo e kokobetšago ya makgoba. Banna bao ba tšwago dipolaseng ka moka tša kgauswi ba ile ba tla go tlo kgetha bašomi ba dipolaseng tša bona. Corinna o gopola ka gore: “Re ile ra utswa ka tsebe ba bakišana seng sa bona, ba re: ‘O šetše o na le mootledi wa terekere ya gago. Yo ke wa ka,’ goba, ‘Ke šetše ke tšere batšofadi ba babedi. Le wena o swanetše go tšea batšofadi ba bangwe.’”
Corinna le Ene e be e le banenyana ba nago le sebete. Ka morago ba ile ba re: “Re be re gopotše mmago rena kudu, e bile re be re tloga re hlologetšwe gore a re gokarele ka borutho gape!” Lega go le bjalo, ba ile ba dula ba tiile moyeng e bile ba ena le metlae. Corinna o okeditše ka gore: “Ka tsela e itšego, go be go le botse gore mma o be a sa re bone ka gobane ka dinako tše dingwe re be re swanelwa ke go šoma ka ntle phefong e tonyago kudu re se ra apara borutho.”
Ga go pelaelo gore batho ba se nago molato ba Estonia le mafelong a mangwe ba ile ba swarwa ka go hloka toka o šoro, gomme Dihlatse tša Jehofa di be di le gare ga bona e le sehlopha. (Bona lepokisi le le rego, “‘Poifo e Šoro’ wa go Šiiša.”) Go sa šetšwe gore di ile tša swarwa gampe le go tlaišwa ka tsela yeo nakong e fetilego, Dihlatse tša Jehofa tša Estonia e sa dutše e le sehlopha sa batho ba mafolofolo le ba thabilego.
Bokamoso bjo bo Phadimago bjo bo Letšego ka Pele
Beibele e re kgonthišetša gore Jehofa Modimo o hloile go hloka toka. E re: “Yo mongwe le yo mongwe yo a dirago dilo tše, mang le mang yo a dirago tša go hloka toka, ke selo se se šišimišago go Jehofa Modimo wa gago.” (Doiteronomio 25:16) Gaešita le ge Modimo a ile a kgotlelela bokgopo nakong e fetilego, kgauswinyane go tla tla nako yeo a tlago go fediša go hloka toka le bokgopo. Mopsalme o re: “Go se gokae yo kgopo o tla be a se sa le gona; wena o tla lebelela lefelo la gagwe, gomme yena o tla be a se gona. Eupša ba boleta bona e tla ba beng ba lefase, ba tla thaba kudu ka baka la go ata ga khutšo.”—Psalme 37:10, 11.
Ee, re letetšwe ke bokamoso bjo bo phadimago! Gaešita le ge re ka se kgone go fetoša dilo tša nakong e fetilego, re ka gata megato ya go dira gore re tle re thabele bokamoso. Batamela kgauswi le Modimo gomme o bone kamoo o ka bago karolo ya bokamoso bjo bo kgahlišago ge go tla be go rena toko ya kgonthe.—Jesaya 11:9.
^ ser. 10 Kanegelo ya bophelo ya Ella Toom e tšwelela ka makasineng wa Phafoga! wa July 2006, matlakala 26-30.


text:
BOPHELO BJA BOKRISTE
Go Kaonefatša Bokgoni bja Rena Bodireding—Ka go Thuša Barutwana ba Beibele Gore ba Ineele go Modimo Gomme ba Kolobetšwe
KE KA BAKA LA ENG SEO SE LE BOHLOKWA? Barutwana ba Beibele ba swanetše go ineela go Jehofa gomme ba kolobetšwe e le gore a ba amogele. (1Pe 3:21) Ke moka bao ba phelago ka go dumelelana le boineelo bja bona, tswalano ya bona le Modimo e a šireletšwa. (Ps 91:1, 2) Mokriste o ineela go Jehofa
KAMOO O KA THUŠAGO MORUTWANA:
Ge le dutše le ithuta, hlalosa seo le ithutago sona ka Jehofa. Gatelela gore go bohlokwa go bala Beibele letšatši le letšatši le go rapela Jehofa “ka mehla.”
—1Th 5:17; Jak 4:8
Kgothaletša morutwana go ipeela pakane ya go ineela go Jehofa le go kolobetšwa. Le gona, mo thuše go fihlelela dipakane tšeo di tlago go mo thuša go fihlelela pakane ya gore a kolobetšwe, tše bjalo ka go araba dibokeng goba go bolela ditaba tše dibotse go baagišani le bao a šomago le bona. Gopola gore Jehofa ga a gapeletše motho go mo hlankela. Motho o swanetše go itirela phetho ya go ineela go Jehofa.
—Doi 30:19, 20
Kgothaletša morutwana wa gago go dira diphetogo e le gore a kgahliše Jehofa gomme a swanelege go kolobetšwa. (Die 27:11) Ka ge mekgwa e itšego e ka ba e tsemile medu, go ka nyakega gore o tšwele pele o thuša morutwana wa Beibele go lahla semelo sa kgale gomme a apare se sefsa. (Ef 4:22-24) Mmotše gore a bale dihlogo tša Morokami tše di rego, “Beibele e Fetoša Maphelo”
Mmotše ka lethabo leo o bilego le lona ge o dutše o hlankela Jehofa.
—Jes 48:17, 18


text:
APRIL 30, 2015
DITABA TŠA LEFASE KA BOPHARA
Dihlatse tša Jehofa di Tsebiša ka Dikopano tša Selete tša 2015 tšeo di Thomago ka May
NEW YORK—Dihlatse tša Jehofa di thoma dikopano tša selete tša 2015 nageng ya United States ka May 22. Dikopano tše tša selete tša 2015 tšeo di nago le sehlogo se rego “Ekiša Jesu!” di tla tšwela pele lefaseng ka bophara go fihla ka January 2016. Dibeke tše tharo pele ga kopano Dihlatse tša Jehofa di tla thoma lesolo la go laletša batho go tlo theetša lenaneo la mahala la kopano.
J. R. Brown, e lego mmoleledi wa Dihlatse tša Jehofa ntlongkgolo ya lefase ka bophara ya Dihlatse tša Jehofa Brooklyn New York, o boletše gore: “Sehlogo sa kopano ya lenyaga se bolela kudu ka Jesu Kriste ka ge e le motho yo a tsebegago kudu e bile e le mohlala o mobotse bathong ba mengwaga, ditlogo le ditšo ka moka. Re dumela gore batho ba tla thabela dipolelo tše di kgahlišago mabapi le ditiragalo tše bohlokwa bophelong bja Jesu. Lenaneo leo le kgahlišago le tla akaretša dibidio tšeo di rutago le tše kgahlišago tšeo di bontšhago mehola ya go ekiša Jesu bophelong bja rena bja letšatši le letšatši.”
Matšatši le mafelo a Dikopano tša Selete tša 2015 tša “Ekiša Jesu!” a tla hwetšwa Wepesaeteng ya jw.org. Boraditaba ba ka ikgokaganya le ofisi ya lekala ya kgauswi ya Dihlatse tša Jehofa bakeng sa go hwetša ditaba ka botlalo, go akaretša le leina la boraditaba ba lefelong leo bao ba rulaganyago go bolela ka kopano ye.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Italy
Congregazione Cristiana Dei Testimoni di Geova
Via della Bufalotta 1281
I-00138 ROME RM
ITALY
+39 06-872941
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 12:00 p.m. le go thoma ka 1:00 p.m. go ya go 5:00 p.m.


text:
Na Lefase Leo le se Nago Bošoro le ka ba Gona?
Na wena goba setho sa lapa la geno le kile la kgongwa ke bošoro? Na o na le lebaka la go boifa gore bo tla le kgoma? Bošoro bo bitšwa “bothata bjo bo golago bja tša maphelo bjo bo kgomago batho bohle lefaseng ka moka.” Ela hloko mehlala e latelago.
BOŠORO BJA KA GAE LE BJA TŠA THOBALANO: Mokgatlo wa Ditšhaba tše Kopanego o bega gore: “Mosadi o tee go ba bararo o ile a hlaselwa ka bošoro bja ka gae goba bja tša thobalano ke motho yo a ratanago le yena nengneng bophelong.” Ka manyami, “go akanyetšwa gore, lefaseng ka moka, mosadi o tee go ba bahlano o tla hlaselwa ka go katwa goba maiteko a go katwa.”
BOSENYI BJA DITARATENG: Go begilwe gore kua United States go na le dihlopha tše šoro tše fetago 30 000 tša disenyi. Kua Latin Amerika, go begilwe gore mo e ka bago motho o tee go ba bararo ke mohlaselwa wa bošoro bja bosenyi.
GO BOLAYANA: Go akanyetšwa gore go bolailwe batho bao e nyakilego go ba seripagare sa milione ngwageng wa morago bjale, go feta bao ba bolailwego dintweng. Dinageng tša ka Borwa bja Afrika le tša Amerika Bogare go bolailwe batho ba bantši kudu bao ba fetago ka makga a mane bao ba bolailwego lefaseng ka moka. Batho ba fetago ba 100 000 ba bolailwe Latin Amerika ka ngwaga o tee gomme Brazil e nnoši gwa bolawa bao e ka bago ba 50 000. Na go ka ba le tharollo ya sa ruri ya bošoro?
NA BOŠORO BO KA FEDIŠWA?
Ke ka baka la’ng bošoro bo tletše gakaakaa? Go lemogilwe gore go na le dilo tše dintši tšeo di bakago bošoro, go akaretša tše di latelago: kgateletšego yeo e bakwago ke go se lekane ka tša leago le tša boiphedišo, go se hlomphe maphelo a batho ba bangwe, go diriša bjala le dihlaretagi gampe, ge bana ba dula ba bona bošoro bathong ba bagolo le taba ya go bona disenyi tše šoro di sa otlwe.
Ke therešo gore dikarolong tše dingwe tša lefase go na le tšwelopele tabeng ya go fokotša bošoro. Go begilwe gore motseng woo o nago le badudi ba bantši wa São Paulo, Brazil, palo ya dipolao e theogile ka diperesente tše 80 mengwageng e lesome e fetilego. Lega go le bjalo, mehuta ka moka ya bosenyi bjo šoro e atile motseng woo gomme go bolawa mo e ka bago badudi ba 10 go ba 100 000. Ka gona, ke’ng seo se ka thušago go fediša bošoro ka mo go feletšego?
Ge e le gabotse tharollo ya sa ruri ya bošoro e akaretša batho, e lego mekgwa ya bona le boitshwaro. E le gore batho ba šoro ba fetoge, ba swanetše go tlogela mekgwa e bjalo ka boikgantšho, megabaru le boithati gomme ba be le lerato, tlhompho le go tshwenyega ka ba bangwe.
Ke’ng seo se ka tutuetšago motho gore a dire diphetogo tšeo tše dikgolo? Nagana ka seo Beibele e se rutago, ge e re:
“Se ke seo lerato la Modimo le se bolelago, gore re boloke ditaelo tša gagwe.”
—1 Johane 5:3.
“Go boifa Jehofa ke go hloya bobe.” *
—Diema 8:13.
Go rata Modimo le go tšhaba go mo nyamiša ke dilo tše matla tšeo di ka tutuetšago batho ba šoro le go ba thuša go fetoša maphelo a bona
Ela hloko Alex, * yo a feditšego mengwaga e 19 a le kgolegong ya Brazil ka baka la ditiro tše mmalwa tša go hlasela batho. Ka morago ga go ithuta Beibele le Dihlatse, o ile a ba Hlatse ya Jehofa ka ngwaga wa 2000. Na o tloga a fetogile mekgweng ya gagwe ya bošoro? Ee, le gona Alex o itshola kudu ka baka la dilo ka moka tše mpe tšeo a di dirilego. O re: “Ke rata Modimo ka ge a ntirile gore ke ikwe ke lebaletšwe ka mo go feletšego. Go leboga Jehofa le go mo rata go nthušitše gore ke fetoše ditsela tša ka.”
César, yo le yena a dulago Brazil o be a thubela batho e bile a utswa a itlhamile ka dibetša. O phetše bjalo ka mengwaga e ka bago e 15. O fetošitšwe ke’ng? Ge a be a le kgolegong, Dihlatse tša Jehofa di ile tša ikgokaganya le yena, ke moka le yena a ithuta Beibele. César o hlalosa gore: “Ke be ke thoma go hwetša morero bophelong. Ke ithutile go rata Modimo. Ke ithutile gape le go mmoifa, e lego poifo e botse ya go tlogela go dira dilo tše mpe le tšeo di nyamišago Jehofa. Ke be ke sa nyake gore a bone eka ga ke leboge botho bja gagwe. Lerato le bjalo le poifo di ntutueleditše gore ke fetoge.”
Dikanegelo tša maphelo a batho ba di re bontšha’ng? Di bontšha gore Beibele e tloga e na le matla a go fetoša maphelo a batho
Dihlatse tša Jehofa tšeo di fetago dimilione tše seswai dinageng tše 240 di lemogile seo se ka thušago go fediša bošoro. Batho bao ba tšwago merafong ka moka le dibopegong ka moka tša bophelo le ditlogong tše di fapanego ba ithutile go rata Modimo le go mmoifa gaešita le go ratana seng sa bona. Batho bao ba phela ka khutšo bjalo ka ge eka ke lapa lefaseng ka bophara. (1 Petro 4:8) Ke mehlala ya kgonthe ya go bontšha gore lefase leo le se nago bošoro le a kgonega.
RURI LEFASE LEO LE SE NAGO BOŠORO LE KGAUSWI!
Beibele e re kgauswinyane Modimo o tla fediša bošoro lefaseng. Lefase la lehono leo le nago le bošoro le letetšwe ke “letšatši la kahlolo le la tshenyego ya batho ba sa boifego Modimo.” (2 Petro 3:5-7) Go ka se sa ba le batho ba šoro bao ba tlaišago ba bangwe. Re ka kgodišega bjang gore Modimo o nyaka go tsena ditaba gare le go fediša bošoro?
Beibele e re Modimo o “hloile le ge e le mang yo a ratago bošoro.” (Psalme 11:5) Mmopi o rata khutšo le toka. (Psalme 33:5; 37:28) Ke ka baka leo a ka se kego a kgotlelela batho ba šoro go ya go ile.
Lefase le lefsa la khutšo le a tla. (Psalme 37:11; 72:14) Ke ka baka la’ng o sa ithute ka mo go oketšegilego mabapi le kamoo o ka swanelegago go phela lefaseng leo le se nago bošoro?
^ par. 14 Maina a mangwe a fetotšwe.
Ithute ka mo go oketšegilego
Khutšo Lefaseng—E tla ba Gona Bjang?
Ithute kamoo Modimo a holofetšago go tliša khutšo lefaseng ka Mmušo wa gagwe.
Seo Beibele e se Bolelago ka Bošoro
Modimo o lebelela bjang bošoro? Na batho ba šoro ba ka fetoga?


text:
Sekriste
Sekriste ke bodumedi, dithuto tša bona di bolela ka bophelo le dithuto tsa Jesu wa Nazarena. Bakriste ba dumela gore Jesu ke ngwana wa Modimo legore ke Messia oa porofitilwego go Testamente ya kgale, le gore Testamente ye mpsha e fihlollotswe ke Jesu.
Go lekanetšwa gore ka 2007 dimillione millione tše 2.1 (billion) goba 33% ya bodudi ba lefase ka bophara ke Bakriste.[1] Bokriste ke bodumedi bo bogolo bofeta ditumelo kamoka lefaseng. Dinaga ka dinaga, Sekriste ke bodumedi bo bogolo gofeta ditumelo tše dingwe, dinageng tša goswana le Europa, Amerika, Borwa ba Afrika, Philippines and Oceania. Sekriste go gola ka maatla Asia, nageng tša goswana le Tšhaena[2] le Korea Borwa.[3][4]
Ditšhupetšo[lokiša | edit source]
- ↑ World Religion Statistics.
- ↑ WorthyNews.com, Growth of Christianity in China;
- ↑ LutherProduction.com Growth in South Korea
- ↑ Xhist.com, History of Christianity in Korea.


text:
TABA YA LETLAKALALA LA KA NTLE
Na o Laola Bophelo bja Gago?
GE O be o sa le ngwana, o be o na le dipakane dife? Mohlomongwe o be o nyaka go tsena lenyalong, o be le bokgoni bjo itšego goba o šome mošomo woo o o ratago. Eupša bophelo ga bo ke bo eba ka tsela yeo re nyakago. Maemo ao a sa letelwago a ka fetoša bophelo bja gago. Se ke seo se ilego sa diragalela Anja, Delina le Gregory.
Ge Anja, wa kua Jeremane a be a na le nywaga e 21 go ile gwa hwetšwa gore o na le bolwetši bja kankere gomme ga bjale ga a sa kgona go ya felo.
Delina, wa kua United States, o na le bolwetši bja go kgaotša go šoma ga megalatšhika bjo bo bitšwago dystonia. Go oketša moo, o hlokomela bana babo ba bararo bao ba golofetšego.
Gregory wa kua Canada o phela ka bolwetši bjo bo sepedišanago le monagano bjo bo bakwago ke tlalelo goba dipelaelo bjo bo bitšwago crippling anxiety.
Go sa šetšwe maemo a bona, Anja, Delina le Gregory ba kgonne go laola maphelo a bona. Bjang?
Seema sa Beibele se re: “Na o ipontšhitše o nyamile letšatšing la tlalelo? Gona matla a gago a tla hlaela.” (Diema 24:10) Seo se hlaloswago mo se a kwagala: Tsela yeo o naganago ka yona e bohlokwa kudu. Ge e ba o gateletšwa kudu ke boemo bja gago o ka se kgone go dira diphetho tšeo di ka go thušago. Mola ge e ba o ka ba le boemo bjo bo botse bja kgopolo, go tla ba bonolo go dira diphetho tšeo di swanetšego gomme wa hwetša lethabo go sa šetšwe boemo.
Ela hloko kamoo seo se ilego sa itlhatsela e le sa kgonthe go Anja, Delina le Gregory.


text:
Retang Kriste
—Kgoši ya Letago!
“Eya o atlege o le letagong la gago.”—PS. 45:4.
1, 2. Ke ka baka la’ng re swanetše go nyaka go tseba ka Psalme 45?
KGOŠI ya letago e nametše pere go lwela therešo le toko le go yo fenya manaba a yona. Ka morago ga go fenya manaba a yona ntweng ya makgaolakgang, e nyala monyadiwa wa yona yo a rategago. Kgoši ye e tla gopolwa le go tumišwa melokong ka moka e tlago. Tšeo ke tše dingwe tša ditiragalo tše di kgahlišago tšeo di hlalositšwego go Psalme 45.
2 Lega go le bjalo, Psalme 45 ga e fo ba kanegelo e kgahlišago yeo e nago le mafelelo a thabišago. Ditiragalo tšeo di hlalositšwego moo di na le seo di se bolelago go rena. Di kgoma maphelo a rena gona bjale gotee le bokamoso bja rena. Ka gona anke re hlahlobišišeng psalme ye ka kelohloko.
“PELO YA KA E THABIŠITŠWE KUDU KE TABA E BOTSE”
3, 4. (a) Ke ‘taba efe e botse’ yeo e re kgomago, gona e ka kgoma bjang dipelo tša rena? (b) Ke ka tsela efe ‘koša ya rena e lego mabapi le kgoši,’ gona ke bjang maleme a rena a bago bjalo ka petlwana?
3 Bala Psalme 45:1. “Taba e botse” yeo e bego e kgomile pelo ya mopsalme gomme ya e dira gore e ‘thabe’ e be e le mabapi le kgoši e itšego. Lediri la Seheberu leo le fetoletšwego e le “thabišitšwe,” mathomong le be le bolela “go phophoma,” goba “go bela.” Taba ye e ile ya dira gore pelo ya mopsalme e phophome ka lethabo gomme leleme la gagwe le be bjalo ka “petlwana ya go ngwala ya mongwalolodi yo a nago le bokgoni.”
4 Go thwe’ng ka rena? Ditaba tše dibotse tša Mmušo wa Mesia ke taba e botse yeo e kgomago dipelo tša rena. Molaetša wa Mmušo o ile wa ba o ‘mobotse’ kudukudu ka 1914. Ga e sa le go tloga ka yona nako yeo, molaetša wo ga o sa le mabapi le Mmušo wa nakong e tlago eupša o mabapi le mmušo wa kgonthe woo gona bjale o bušago magodimong. Tše ke “ditaba . . . tše dibotse tša Mmušo” tšeo re di bolelago “lefaseng ka moka gore e be bohlatse go ditšhaba tšohle.” (Mat. 24:14) Na dipelo tša rena di ‘thabišwa’ ke molaetša wo wa Mmušo? Na re bolela ditaba tše dibotse tša Mmušo ka mafolofolo? Ka go swana le mopsalme, ‘koša ya rena e mabapi le kgoši’—Kgoši ya rena e lego Jesu Kriste. Re tsebatša gore Jesu Kriste ke Kgoši ya magodimong ya Mmušo wa Mesia. Go feta moo, re laletša bohle—babuši le balata—gore ba ikokobeletše bogoši bja gagwe. (Ps. 2:1, 2, 4-12) Le gona maleme a rena a ba bjalo ka “petlwana ya go ngwala ya mongwalolodi yo a nago le bokgoni” ka gobane re diriša kudu Lentšu leo le ngwadilwego la Modimo modirong wa rena wa boboledi.
Re tsebatša ka lethabo ditaba tše dibotse tša mabapi le Jesu Kriste Kgoši ya rena
‘MOLOMONG WA KGOŠI GO TŠWA MANTŠU A MABOSE’
5. (a) Jesu e be e le yo “botse” ka ditsela dife? (b) Ke bjang ‘molomong wa Kgoši ye go ilego gwa tšwa mantšu a mabose,’ gona re ka katanela go latela mohlala wa yona bjang?
5 Bala Psalme 45:2. Mangwalo ga a re botše mo gontši ka ponagalo ya Jesu. Ka ge a be a phethagetše, ga go pelaelo gore o be a le “botse.” Lega go le bjalo, botse bja gagwe bjo bo kgahlišago kudu bo bonagetše ge a be a botegela Jehofa ka go se šišinyege. Go oketša moo, Jesu o ile a diriša “mantšu a mabose” ge a be a bolela molaetša wa Mmušo. (Luka 4:22; Joh. 7:46) Na le rena re katanela go latela mohlala wa gagwe modirong wa rena wa boboledi gomme ra leka go diriša mantšu ao a tlago go kgoma dipelo tša batho?—Bakol. 4:6.
6. Modimo o šegofaditše Jesu bjang “go iša mehleng ya neng le neng”?
6 Ka baka la ge Jesu a be a ineetše ka mo go feletšego, Jehofa o ile a mo šegofatša nakong ya bodiredi bja gagwe mo lefaseng gomme a mo putsa kudu ka morago ga gore a hwe lehu la sehlabelo. Moapostola Paulo o ngwadile gore: “Ge [Jesu] a tšwelela e le motho, a ikokobetša gomme a ba yo a kwago go fihla lehung, ee, lehung koteng ya tlhokofatšo. Ka lona lebaka le gape Modimo o mo phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe, e le gore letolo le lengwe le le lengwe la bao ba lego legodimong le bao ba lego lefaseng le bao ba lego ka tlase ga mmu le khuname leineng la Jesu, le gore leleme le lengwe le le lengwe le dumele phatlalatša gore Jesu Kriste ke Morena, e le gore go išwe letago go Modimo Tate.” (Bafil. 2:8-11) Jehofa o šegofaditše Jesu “go iša mehleng ya neng le neng” ka go mo tsošetša bophelong bja go se hwe.—Baroma 6:9.
KGOŠI YE E GODIŠWA GO FETA “DIKGOŠI TŠE DINGWE”
7. Ke ka ditsela dife Modimo a ilego a tlotša Jesu go feta “dikgoši tše dingwe”?
7 Bala Psalme 45:6, 7. Ka ge Jesu a tloga a rata toka gomme a hloile selo le ge e le sefe seo se ka gobošago Tatagwe, Jehofa o mo tloditše gore e be Kgoši ya Mmušo wa Mesia. Jesu o ile a tlotšwa ka “makhura a tlhalalo” go feta “dikgoši tše dingwe,” e lego dikgoši tša Juda tša molokong wa Dafida. Seo se diragetše bjang? Sa pele, Jesu o tloditšwe ke Jehofa ka boyena. Sa bobedi, Jehofa o mo tloditše go ba Kgoši le Moperisita yo a Phagamego. (Ps. 2:2; Baheb. 5:5, 6) Go oketša moo, Jesu ga se a tlotšwa ka makhura eupša o tloditšwe ka moya o mokgethwa, le gona o buša a le legodimong e sego mo lefaseng.
8. Ke bjang go ka thwego ‘Modimo ke sedulo sa bogoši sa Jesu,’ gona ke ka baka la’ng re ka kgodišega gore o tla buša ka toka?
8 Jehofa o beile Morwa wa gagwe go ba Kgoši Mesia magodimong ka 1914. ‘Molamo wa bogoši bja gagwe ke molamo wa go loka,’ ka gona ga go pelaelo gore o tla buša ka toka le ka tekatekano. Matla a gagwe a taolo ke a kgonthe, ka ge ‘Modimo e le sedulo sa gagwe sa bogoši.’ Seo se bolela gore Jehofa ke motheo wa bogoši bja gagwe. Go oketša moo, sedulo sa bogoši sa Jesu se tla ba gona “ka mo go sa felego.” Na ga o thabele go hlankela Jehofa ka tlase ga Kgoši e bjalo e matla yeo a e kgethilego?
KGOŠI ‘E HLOMA TŠHOŠA YA YONA’
9, 10. (a) Kriste o ile a hloma tšhoša ya gagwe lethekeng neng, gona ke bjang a ilego a e diriša gateetee? (b) Kriste o sa tlo diriša tšhoša ya gagwe bjang?
9 Bala Psalme 45:3. Jehofa o laela Kgoši yeo a e kgethilego gore e ‘hlome tšhoša ya yona lethekeng,’ ka go re’alo o nea Jesu matla a go lwa le bohle bao ba ganetšago bogoši bja Modimo le go phetha dikahlolo tša Gagwe go bona. (Ps. 110:2) Ka ge Kriste e le Kgoši ya Mohlabani yeo e sa fenyegego, o bitšwa gore ke “mogale.” O ile a hloma tšhoša ya gagwe lethekeng ka 1914 gomme a fenya Sathane le batemona ba gagwe bao a ilego a ba raka legodimong ke moka a ba lahlela mo lefaseng.—Kut. 12:7-9.
10 Ao e be e fo ba mathomomayo a phenyo ya Kgoši ye. Jesu o sa swanetšwe ke go “feleletša phenyo ya gagwe.” (Kut. 6:2) Dikahlolo tša Jehofa di sa dutše di tlo phethwa dikarolong ka moka tša tshepedišo ya Sathane mo lefaseng gomme Sathane le batemona ba gagwe ba swanetše go fedišwa. Selo sa pele seo se tlago go fedišwa ke Babilona o Mogolo, e lego mmušo wa lefase wa bodumedi bja maaka. Jehofa o rerile go diriša baetapele ba dipolotiki go fediša “mogweba-ka-mmele” yo yo kgopo. (Kut. 17:16, 17) Ka morago ga moo, Kgoši ya Mohlabani e tla fedišetša sa ruri tshepedišo ya dipolotiki ya Sathane. Ke moka Kriste, yoo gape a bitšwago “morongwa wa sekoti,” o tla feleletša phenyo ya gagwe ka go lahlela Sathane le batemona ba gagwe sekoting. (Kut. 9:1, 11; 20:1-3) Anke re boneng kamoo Psalme 45 e porofetilego ditiragalo tše tšeo di kgahlišago.
KGOŠI E NAMETŠE PERE ‘GO LWELA THEREŠO’
11. Ke ka tsela efe Kriste a nametšego pere ‘go lwela therešo’?
11 Bala Psalme 45:4. Kgoši ye ya Mohlabani ga e lwele gore e hwetše naga goba go thopa batho. E lwa ntwa ya toka ka maikemišetšo a mabotse kudu. E nametše pere ‘go lwela baikokobetši, therešo le toko.’ Therešo e kgolokgolo yeo e swanetšego go lwelwa ke ya bogoši bja Jehofa bja legohle. Sathane o ile a gana pušo ya Jehofa ge a be a rabela kgahlanong le Yena. Ga e sa le go tloga ka nako yeo, therešo ye ya bohlokwa e ile ya ganetšwa ke batemona le batho. Ga bjale ke nako ya gore Kgoši e tloditšwego ya Jehofa e namele pere gomme e hlatsele therešo ya gore Jehofa ke yena a nnoši yo a swanelwago ke go buša.
12. Ke ka tsela efe Kgoši e nametšego pere ‘go lwela baikokobetši’?
12 Le gona Kgoši ye e nametše pere ‘go lwela baikokobetši.’ Ka ge e le Morwa yo a tswetšwego a nnoši wa Modimo, o re beetše mohlala o mobotse kudu wa boikokobetšo le go ikokobeletša bogoši bja Tatagwe. (Jes. 50:4, 5; Joh. 5:19) Balata ka moka bao ba botegago ba Kgoši ye ba swanetše go latela mohlala wa yona gomme ba ikokobeletše bogoši bja Jehofa dilong ka moka. Ke feela bao ba dirago seo ba tlago go dumelelwa go phela lefaseng le lefsa leo Modimo a re holofeditšego lona.—Sak. 14:16, 17.
13. Ke ka tsela efe Kriste a nametšego pere ‘go lwela toko’?
13 Kriste e bile o nametše pere ‘go lwela toko.’ Toko yeo Kgoši ye e e lwelago ke “toko ya Modimo”—ditekanyetšo tša Jehofa tša seo se nepagetšego le seo se fošagetšego. (Baroma 3:21; Doit. 32:4) Jesaya o porofetile mabapi le Kgoši Jesu Kriste gore: “Kgoši e tla buša ka toko.” (Jes. 32:1) Pušo ya Jesu e tla tliša “magodimo a mafsa” le “lefase le lefsa” tše di holofeditšwego, tšeo go tšona go tla ‘agago toko.’ (2 Pet. 3:13) Modudi yo mongwe le yo mongwe wa lefaseng leo le lefsa o tla swanelwa ke go phela ka ditekanyetšo tša Jehofa.—Jes. 11:1-5.
KGOŠI E DIRA “DILO TŠE DI BOIFIŠAGO”
14. Seatla sa le letona sa Kriste se tla dira “dilo tše di boifišago” bjang? (Bona seswantšho seo se lego mathomong a sehlogo.)
14 Ge e dutše e nametše pere, Kgoši ye e hlomile tšhoša lethekeng. (Ps. 45:3) Eupša go tla tla nako ya gore e khwamole tšhoša yeo gomme e e diriše ka seatla sa yona sa le letona. Mopsalme o porofetile ka gore: “Seatla sa gago sa le letona se tla go ruta dilo tše di boifišago.” (Ps. 45:4) Ge Jesu Kriste a tla be a nametše pere ya gagwe go phetha dikahlolo tša Jehofa ka Haramagedone, o tla dira manaba a gagwe “dilo tše di boifišago.” Ga re tsebe gore o tlo diriša eng go fediša tshepedišo ya Sathane. Eupša mogato woo o tla boifiša badudi ba lefaseng bao ba gannego go kwa temošo ya Modimo ya gore ba ikokobeletše pušo ya Kgoši ye. (Bala Psalme 2:11, 12.) Boporofeteng bja gagwe bja mabapi le bofelo, Jesu o itše batho ba tlo “idibala ka baka la poifo le go letela dilo tše di tlelago lefase le, gobane matla a magodimo a tla šišinyega.” O okeditše ka gore: “Ke moka ba tla bona Morwa wa motho a etla ka leru ka matla le ka letago le legolo.”—Luka 21:26, 27.
15, 16. “Madira” ao a tlago go latela Kriste ntweng a tla akaretša bomang?
15 Ge puku ya Kutollo e tsebiša ka go tla ga Kgoši “ka matla le ka letago le legolo” go tlo phetha kahlolo, e re: “Ke moka ka bona legodimo le bulega gomme ka bona pere e tšhweu. Yo a e nametšego o bitšwa Mmotegi le Morereši gomme o ahlola le go lwa ka go loka. Le gona, madira a legodimong a be a mo latela a nametše dipere tše tšhweu, a apere linene e tšhweu, e hlwekilego e botse. Molomong wa gagwe go tšwa tšhoša e telele e bogale gore a otle ditšhaba ka yona, gomme o tla di buša ka molamo wa tšhipi. Godimo ga moo, o gatakela le segatelo sa morara sa bogale bja kgalefo ya Modimo Ramatlaohle.”—Kut. 19:11, 14, 15.
16 Ke bomang bao e tlago go ba bahlabanigotee le Kriste bao ba bopago “madira” a legodimong ao a tla bego a mo latela ntweng? Ge Jesu a be a hloma tšhoša ya gagwe lethekeng ka lekga la pele go raka Sathane le batemona ba gagwe legodimong, o be a na le “barongwa ba gagwe.” (Kut. 12:7-9) Go bonagala go kwagala go phetha ka gore ntweng ya Haramagedone, madira a Kriste a tla akaretša barongwa ba bakgethwa. Na madira a gagwe a tla akaretša le batho ba bangwe? Jesu o holofeditše bana babo bao ba tloditšwego gore: “Yo a fenyago a ba a latela ditiro tša ka go fihla bofelong, ke tla mo nea matla godimo ga ditšhaba, o tla buša batho ka molamo wa tšhipi e le gore ba tle ba pšhatlaganywe go swana le dibjana tša letsopa, go etša ge ke amogetše seo go Tate.” (Kut. 2:26, 27) Ka gona madira a Kriste a legodimong a tla akaretša le bana babo bao ba tloditšwego bao ka nako yeo ba tla bego ba hweditše moputso wa bona wa legodimong. Babušigotee le yena bao ba tloditšwego ba tla be ba na le yena ge a dira “dilo tše di boifišago” gomme a buša ditšhaba ka molamo wa tšhipi.
KGOŠI E FELELETŠA PHENYO YA YONA
17. (a) Pere e tšhweu yeo Kriste a e nametšego e swantšhetša’ng? (b) Tšhoša le bora di swantšhetša’ng?
17 Bala Psalme 45:5. Kgoši ye e nametše pere e tšhweu yeo e swantšhetšago ntwa ya go loka le yeo e amogelegago mahlong a Jehofa. (Kut. 6:2; 19:11) Go oketša go tšhoša, e itlhamile le ka bora. Re bala gore: “Ka lebelela gomme ka bona pere e tšhweu; yo a e nametšego o be a swere bora; a newa mphapahlogo, a tšwela go yo fenya le go feleletša phenyo ya gagwe.” Tšhoša le bora di swantšhetša dilo tšeo Kriste a tlago go di diriša go phetha kahlolo manabeng a gagwe.
18. Ke bjang “mesebe” ya Kriste e tlago go ba “bogale”?
18 Mopsalme o porofetile ka polelo ya theto gore ‘mesebe ya Kgoši ye e bogale, e hlaba manaba a yona pelong’ le gona ‘e dira gore merafo e wele ka tlase ga yona.’ Polao yeo e tla ba ya lefase ka moka. Boporofeta bja Jeremia bo boletše e sa le pele gore: “Mohlang woo bao ba bolailwego ke Jehofa ba tla tlala go tloga pheletšong e nngwe ya lefase go ya go e nngwe.” (Jer. 25:33) Boporofeta bjo bo swanago le bjona bo re: “Ka buša ka bona morongwa a eme letšatšing, a goeletša ka lentšu le le hlabošago a re go dinonyana ka moka tše di fofago sebakabakeng: ‘Etlang mo, kgobokanelang selalelo se segolo sa Modimo, e le gore le je dinama tša dikgoši, dinama tša balaodi ba bahlabani, dinama tša banna ba matla, dinama tša dipere le tša bao ba di nametšego, le dinama tša bohle, tša ba ba lokologilego le tša bahlanka le tša ba banyenyane le ba bagolo.’”—Kut. 19:17, 18.
19. Kriste o tla fenya bjang le go feleletša phenyo ya gagwe?
19 Ka morago ga gore Kriste a fediše tshepedišo e kgopo ya dilo ya Sathane mo lefaseng, ‘ka letago la gagwe’ o tla ‘atlega’ goba a fenya. (Ps. 45:4) O tla feleletša phenyo ya gagwe ka go lahlela Sathane le batemona ba gagwe sekoting nakong ka moka ya Pušo ya Nywaga e Sekete. (Kut. 20:2, 3) Ge Diabolo le barongwa ba gagwe ka nako yeo ba tla be ba le boemong bja ge eka ba hwile, badudi ba lefaseng ba ka se sa tutuetšwa ke Sathane gomme ba tla kgona go ikokobeletša ka botlalo Kgoši ya bona yeo e fentšego le ya letago. Lega go le bjalo, pele ba ka bona lefase le fetoga ganyenyane-ganyenyane go ba paradeise, ba tlo ba le lebaka le lengwe la go thaba le Kgoši ya bona le babušigotee le yona ba legodimong. Tiragalo yeo e thabišago e tlo ahlaahlwa sehlogong se se latelago.


text:
Newton
Newton e be e le Mofisika wa Seisimane. Leina la gagwe le le tletšego ke Sir Isaac Newton. O belegilwe ka di 4 Pherekgong 1643 gape o hlokofetše ka di 31 Hlakola 1727.
O hlomile melao ya mosepelo ye e tumileng kudu.
Melao ye ke motheo wa kwešišo ya rena ya mosepelo. Kwešišo ye e fetošitšwe ke Albert Einstein magareng ga 1904 le 1920.
Mateng
Melao ya mosepelo ya Newton[lokiša | edit source]
Molao wa pele[lokiša | edit source]
Selo se tla dula se khutšitše goba se le mosepelong wa belositi ya go se fetoge ntle le ge kgapeletšo ya go se lekalekane e ka dirwa mo go sona.
Molao wa bobedi[lokiša | edit source]
Ge kgapeletšo-poelo e dirišwa mo go selo e diriša selo go akgofiša ka tšhupetšong ya kgapeletšo-poelo ye. Kakgofišo yeo e abja ka tebano le kgapeletšo-poelo mme ya abja ka go se lebane le mmase wa selo.
Molao wa boraro[lokiša | edit source]
Ge selo A se gapeletša selo B, kgapeletšo ya A mo go B e lekana ka bogola bja kgapeletšo ya B mo go A eupša tšhupetšo ya kgapeletšo ya A mo go B e kgahlana thwii le tšhupetšo ya kgapeletšo ya B mo go A.
Mohlala wa Molao wa bobedi le wa boraro[lokiša | edit source]
Re ka tšea mohlala wo o latelago ya thumano ya kgapetla le bomorago bja lephaka go laetša molao wa bobedi le wa boraro wa Newton.
Traka, e sepela ka 30 m/s goba 108 km/h go leba bohlabela mo mothalong thwii tseleng ye e lekanetšego, e rwele 300 kg ya kgapetla ya khonkhoriti kgauswi le bomorago bja yona bjalo ka ge go laeditšwe. Traka e thumana ka hlogo le mohlare ya ema. Kgapetla ya khonkhoriti e thelela morago ga lephaka mme ya le potela 50 cm ka gare pele e ema. Re ka tšea gore kgapeletšo ya kgohlano gare ga lebato le kgapetla e a hlokomologwa.
Go tšwa molaong wa bobedi wa Newton kgapeletšo ya go se lekalekane ye e dirišwago ke lephaka mo kgapetleng e abaganywa ka tekanyo le mmase wa kgapetla le kakgofišollo ya kgapetla.
Go tšwa molaong wa boraro wa Newton, lephaka le dira kgapeletšo-kgahlano mo go kgapetla ye e lekanago le kgapeletšo ye e dirišwago ke kgapetla mo go lephakeng. Kgapeletšo ye e fokotša belositi ya kgapetla. Kgapeletšo ya kgapetla mo go lephaka e potetša lephaka
Molao wa pabalelo ya momentamo[lokiša | edit source]
Mo go kgoboko ye e tlhaotšego go se na le go kgapeletšo ya ka ntle momentamo wa mothalo-thwii ga o fetoge.


text:
Na o be o Tseba?
Bajuda ba lekgolong la pele la nywaga ba be ba lokišeletša bahu bjang bakeng sa go bolokwa?
Bajuda ba be ba boloka bahu ba bona kapejana ka morago ga lehu, gantši ka lona letšatši leo. Go be go na le mabaka a mabedi a go dira seo. La pele, ditopo di bola ka pela boemong bja leratadima bjoo bo fišago bja Bohlabela bja Magareng. La bobedi, batho ba mehleng yeo ba be ba nagana gore go tlogela setopo ka matšatši a itšego se sa bolokwe e be e le go se hlomphe mohu le ba lapa labo.
Diebangedi le puku ya Ditiro di bega bonyenyane dipoloko tše nne tšeo di ilego tša dirwa letšatšing la lehu. (Mateo 27:57-60; Ditiro 5:5-10; 7:60–8:2) Nywagakgolo pejana, mosadi yo a rategago wa Jakobo e lego Ragele o ile a hwa ge Jakobo le lapa la gagwe ba le leetong. Go e na le gore a mmušetše morago lefelong leo go bolokwago ba lapa labo, Jakobo o ile a mmoloka lebitleng “tseleng ya go ya . . . Betlelehema.”—Genesi 35:19, 20, 27-29.
Dipego tša Beibele tša mabapi le ditokišetšo tša poloko di bontšha gore Bajuda ba be ba lokišeletša setopo gabotse bakeng sa poloko. Ba lapa le bagwera ba be ba hlapiša setopo, ba se tlotša ka dinoko le makhura ao a bitšago gomme ba se tatetša ka mašela. (Johane 19:39, 40; Ditiro 9:36-41) Baagišani le ba bangwe ba be ba etla gore ba bontšhe go nyama ga bona le go homotša ba lapa.—Mareka 5:38, 39.
Na Jesu o bolokilwe go swana le Bajuda ba bangwe?
Malapa a mantši a Bajuda a be a boloka bahu ba ona ka maweng le ka mabitleng ao a epilwego letlapeng le boleta leo le tlwaelegilego dikarolong tše dintši tša Isiraele. Ka go dira bjalo, a be a latela mohlala woo o beilwego ke bapatriareka. Aborahama, Sara, Isaka, Jakobo, le ba bangwe ba ile ba bolokwa ka leweng la Makapela kgauswi le Heburone.—Genesi 23:19; 25:8, 9; 49:29-31; 50:13.
Jesu o ile a bolokwa ka lebitleng leo le bego le epilwe letlapeng. (Mareka 15:46) Lebitla le bjalo gantši le be le eba le molomo o monyenyane. Ka gare, go be go epša dikhutlwana tše mmalwa, goba dikgoba tšeo o ka rego ke diraka, tšeo go tšona go bego go tsenywa ditopo tša ditho tša lapa. Ka morago ga ge nama e bodile, marapo ao a omilego a be a kgoboketšwa a tsenywa lepokising la leswika leo le bitšwago assuary, bjalo ka ge e be e le motlwae wa mehleng ya Jesu. Ka tsela ye, ba lapa ba be ba dira sekgoba ka lebitleng bakeng sa go boloka bahu nakong e tlago.
Go khutša ka Sabatha moo go bego go laetšwe ke Molao wa Moshe go be go thibela Bajuda go dira dithulaganyo tša poloko ka letšatši leo. Ka ge Jesu a hlokofetše mo e ka bago diiri tše tharo pele ga ge Sabatha e ka thoma, Josefa wa Arimathea le ba bangwe ba ile ba mmoloka pele ba fetša go lokišeletša setopo sa gagwe bakeng sa go bolokwa. (Luka 23:50-56) Ka lebaka leo, ba bangwe ba bagwera ba Jesu ba ile ba ya lebitleng la gagwe ka morago ga Sabatha, ba holofetše go feleletša modiro woo.—Mareka 16:1; Luka 24:1.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Guam
Watch Tower Bible and Tract Society
143 Jehovah St
BARRIGADA GU 96913
+1 671-632-0429
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka maleme a tshelelago a Micronesia e lego: se-Chuukese, Sekosrae, Semarshall, Sepalau, Seponapea le Seyapese.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Barbados
Watch Tower Bible and Tract Society
Crusher Site Road
Prospect
BB 24012 ST. JAMES
BARBADOS
+1 246-438-0655
+1 246-424-9172 (Fax)
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go okamelwa modiro wa Dihlatse tša Jehofa dihlakahlakeng tše dikgolo tše seswai gotee le dihlakahlakeng tše dingwe tše dintši tše dinyenyane. Go fetolelwa dikgatišo tše di theilwego Beibeleng ka se-Creole.


text:
KGAOLO 26
Modimo ‘yo a Ikemišeditšego go Lebalela’
1-3. (a) Ke morwalo ofe o boima woo mopsalme Dafida a ilego a o rwala, gomme ke bjang a ilego a hweletša pelo ya gagwe e tshwenyegilego khomotšo? (b) Ge re dira sebe, ke morwalo ofe woo re ka feleletšago re o rwele, eupša ke’ng seo Jehofa a re kgonthišetšago ka sona?
MOPSALME Dafida o ngwadile gore: “Xobane melato ya-ka e nthibexetše hlôxô; e nthôba byalo ka morwalô o boima. Matla a mpheletše; ke robexetše ruri; ke bobola kè hlokoxile pelo.” (Psalme 38:4, 8) Dafida o be a tseba kamoo morwalo wa letswalo le molato e ka bago o boima ka gona. Eupša o ile a hwetša khomotšo bakeng sa pelo ya gagwe e tshwenyegilego. O be a kwešiša gore le ge Jehofa a hloile sebe, ga A hloye modiradibe ge e ba a itshola e le ka kgonthe gomme a tlogela tsela ya gagwe ya sebe. Ka go ba le kgodišego e feletšego tabeng ya go ba ga Jehofa yo a ikemišeditšego go gaugela bao ba itsholago, Dafida o itše: “Wena, Jehofa, o . . . ikemišeditše go lebalela.”—Psalme 86:5, NW.
2 Ge re dira sebe, le rena re ka rwala morwalo o robago wa letswalo le le kwelego bohloko. Maikwelo a bjalo a go nyama ke a holago. A ka re tutueletša go gata megato e nepagetšego ya go lokiša diphošo tša rena. Lega go le bjalo, go na le kotsi ya go metšwa ke maikwelo a molato. Dipelo tša rena tšeo di re beago molato di ka phegelela gore Jehofa a ka se re lebalele, go sa šetšwe kamoo re itsholago ka gona. Ge e ba re “metšwa” ke maikwelo a molato, Sathane a ka leka go re dira gore re nyeme moko, re nagane gore Jehofa o re lebelela re le bao ba se nago mohola le bao ba sa swanelegego go ka mo hlankela.—2 Ba-Korinthe 2:5-11.
3 Na ke tsela yeo ka yona Jehofa a lebelelago ditaba? Le gatee! Tebalelo ke sebopego sa lerato le legolo la Jehofa. Ka Lentšung la gagwe, o re kgonthišetša gore ge e ba re bontšha tshokologo ya kgonthe le e tšwago pelong, o ikemišeditše go re lebalela. (Diema 28:13) Gore re pheme maikwelo a go nagana gore go bonala tebalelo ya Jehofa e le yeo re ka se e fihlelelego, anke re hlahlobeng lebaka le ka lona a lebalelago le kamoo a lebalelago ka gona.
Lebaka Leo ka Lona Jehofa a ‘Ikemišeditšego go Lebalela’
4. Ke’ng seo Jehofa a se gopolago ka tlhago ya rena, gomme se se kgoma bjang tsela yeo a re swarago ka gona?
4 Jehofa o tseba mafokodi a rena. Psalme 103:14 e re: “Yena ó tseba lebopô le re lexo ka lôna, xa a lebale xe re le lerole.” Ga a lebale gore re dibopiwa tša lerole tšeo di nago le mafokodi ka baka la go se phethagale. Polelwana e rego o tseba “lebopô le re lexo ka lôna” e re gopotša gore Beibele e swantšha Jehofa le mmopi wa dilo tša letsopa gomme rena re dipitša tšeo a di bopago. * (Jeremia 18:2-6) Mmopi yo Mogolo o lekanyetša ditirišano tša gagwe le rena ka go ya ka bofokodi bja tlhago ya rena ya sebe le tsela yeo re arabelago goba re palelwago ke go arabela ka gona tlhahlong ya gagwe.
5. Puku ya Ba-Roma e hlalosa bjang go ngaparela go matla ga sebe?
5 Jehofa o kwešiša kamoo sebe se lego matla ka gona. Lentšu la gagwe le hlalosa sebe e le matla a magolo ao a ngaparetšego batho ka go tia dinaleng tša ona tša lehu. Ge e le gabotse, go ngaparela ga sebe go matla gakaaka’ng? Pukung ya Ba-Roma, moapostola Paulo o hlalosa gore: Re “bušwa ke sebe” go swana le ge mašole a bušwa ke molaodi wa ona (Ba-Roma 3:9); sebe se ‘bušitše’ batho bjalo ka kgoši (Ba-Roma 5:21); se ‘agile’ mo go rena (Ba-Roma 7:17, 20); “molaô” wa sona o šoma mo go rena ka mehla, ge e le gabotse se leka go laola tsela ya rena. (Ba-Roma 7:23, 25) A go ngaparela go matla gakaakang ga sebe nameng ya rena e sa phethagalago!—Ba-Roma 7:21, 24.
6, 7. (a) Jehofa o lebelela bjang bao ba tsomago kgaugelo ya gagwe ka pelo e hlomogilego? (b) Ke ka baka la’ng re sa swanela go ikhola ka kgaugelo ya Modimo ka mo go feteletšego?
6 Ka gona, Jehofa o tseba gore go kwa ka mo go phethagetšego ga go kgonege go rena go sa šetšwe kamoo re ka bago re rata go mo kwa ka gona. O re kgonthišetša ka lerato gore ge re nyaka kgaugelo ya gagwe ka pelo e hlomogilego, o tla re lebalela. Psalme 51:17 e re: “[Dihlabelo] tše di Xo kxahlaxo, ké môya o rôbêxilexo; pelo xe e rôbêxile, xe e setlêxile, Wene Modimo O ka se e nyatše.” Jehofa le ka mohla a ka se ke a gana goba a gomiša pelo e ‘robilwego le e setlilwego’ ke morwalo wa maikwelo a molato.
7 Lega go le bjalo, na se se bolela gore re ka ikhola ka mo go feteletšego ka kgaugelo ya Modimo, re diriša tlhago ya go ba ga rena le sebe e le lebaka la go dira sebe? Le gatee! Jehofa ga a hlahlwe ke maikwelo feela. Kgaugelo ya gagwe e na le magomo. Le ka mohla a ka se ke a lebalela bao ba dirago sebe ka boomo ba thatafaditše dipelo, ba sa bontšhe go itshola le ge e le gofe. (Ba-Hebere 10:26) Ka lehlakoreng le lengwe, ge a bona pelo yeo e hlomogilego, o ikemišetša go lebalela. Anke bjale re hlahlobeng tše dingwe tša dipolelo tše di kwagalago tšeo di dirišitšwego ka Beibeleng bakeng sa go hlalosa sebopego se seo se kgahlišago sa lerato la Jehofa.
Jehofa o Lebalela ka mo go Feletšego Gakaaka’ng?
8. Ke’ng seo ge e le gabotse Jehofa a se dirago ge a re lebalela dibe tša rena, gomme se se re nea kgodišego efe?
8 Dafida yo a itsholago o itše: “Ka ba ka bobola dibe tša-ka go wene, mme ka se ke ka uta bokgopo bja-ka . . . Ke mo o ntebaletšego bokgopo bja dibe tša-ka.” (Psalme 32:5, PK, mongwalo o sekamego ke wa rena.) Lentšu ‘lebaletše’ le fetolela lentšu la Sehebere leo ge e le gabotse le bolelago “kuka” goba “rwala.” Go dirišwa ga lona mo go swaya go tloša “molato, sebe goba go tshela molao.” Ka gona go bjalo ka ge eka Jehofa o ile a kuka dibe tša Dafida gomme a di tloša. Se ka ntle le pelaelo se ile sa imolla Dafida maikwelo a molato ao a bego a a rwele. (Psalme 32:3) Le rena re ka ba le kgodišego e feletšego go Modimo yo a tlošago dibe tša bao ba tsomago tebalelo ya gagwe motheong wa tumelo ya bona sehlabelong sa Jesu sa topollo.—Mateo 20:28.
9. Jehofa o lahlela dibe tša rena kgole kudu gakaaka’ng?
9 Dafida o ile a diriša polelo e nngwe bakeng sa go hlalosa tebalelo ya Jehofa: “’Karoxô tša rena ó di tloša mo xo rena a di iša kxolê, kxolê bo-ka Bohlabêla bò le kxolê le Bodikêla.” (Psalme 103:12, mongwalo o sekamego ke wa rena.) Bohlabela bo kgole gakaaka’ng le bodikela? Ka kgopolo e itšego, ka mehla bohlabela bo kgole kudu-kudu le bodikela; mahlakore ao a mabedi a ka se ke a gahlana le ka mohla. Seithuti se sengwe se bolela gore polelwana ye e bolela “bokgole bjo bogolo kudu; go feta kamoo re ka naganago ka gona.” Mantšu a Dafida ao a buduletšwego a re botša gore ge Jehofa a lebalela, o beela dibe tša rena kgole kudu go feta kamoo re ka naganago.
10. Ge Jehofa a re lebalela dibe tša rena, ke ka baka la’ng re sa swanela go nagana gore re rwala sepatso sa dibe tše bjalo bophelo bja rena ka moka?
10 Na o kile wa leka go tloša sepatso seaparong sa mmala o tagilego? Mohlomongwe go sa šetšwe maiteko a kaone ao o a dirilego, sepatso se ile sa no šala se bonala. Ela hloko kamoo Jehofa a hlalosago bogolo bja tebalelo ya gagwe ka gona: “Le xe dibe tša lena di hubetše bo-ka madi, di tlo šweufala wa leswêla; le xe di hubetše wa letsoku, di tlo etša bôya bya dinku.” (Jesaya 1:18, mongwalo o sekamego ke wa rena.) Lentšu “madi” le šupa mmala o tagilego o mohwibidu. * Mmala wa “letsoku” e be e le o mongwe wa mebala e tseneletšego ya mašela ao a tailwego. (Nahume 2:3) Le ka mohla re ka se ke ra tloša sepatso sa sebe ka maiteko a rena. Eupša Jehofa a ka tloša dibe tšeo di swanago le madi le letsoku ka mmala gomme a di šweufatša bjalo ka leswela goba boya bjo bo sa taiwago. Ge Jehofa a re lebalela dibe tša rena, ga se ra swanela go nagana gore re rwala sepatso sa dibe tše bjalo bophelo bja rena ka moka.
11. Ke ka kgopolo efe Jehofa a lahlelago dibe tša rena ka morago ga gagwe?
11 Kopelong yeo e kgomago pelo ya tebogo yeo Hiskia a e hlamilego ka morago ga ge a phološitšwe bolwetšing bjo bo bolayago, o ile a re go Jehofa: “Dibe tša-ka ka moka o di lahletše ka morago ga gago.” (Jesaya 38:17, PK, mongwalo o sekamego ke wa rena.) Jehofa mo o hlaloswa e le yo a tšeago dibe tša mofoši yo a sokologago gomme a di lahlela ka morago ga Gagwe moo A sa di bonego goba go di gopola gape. Go ya ka mothopo o mongwe, kgopolo yeo e fetišetšwago mo e ka hlaloswa e le: “O dirile gore [dibe tša-ka] di be bjalo ka ge eka ga se tša ka tša direga.” Na seo ga se se kgothatšago?
12. Moporofeta Mika o bontšha bjang gore ge Jehofa a lebalela, O tlošetša dibe tša rena sa ruri?
12 Kholofetšong ya tsošološo, moporofeta Mika o ile a bolela kgodišego ya gagwe ya gore Jehofa o be a tla lebalela batho ba gagwe bao ba itsholago: “O kae Modimo a etšaxo Wene . . . , Mo-feta-dikaroxô tša sethšaba s’axo, . . . dibe tša rena tšohle ó tlo di lahlêla bodibeng bya lewatlê.” (Mika 7:18, 19, mongwalo o sekamego ke wa rena.) Akanya ka seo mantšu ao a bego a se bolela go bao ba bego ba phela mehleng ya Beibele. Na go be go e-na le kgonagalo le ge e le efe ya go ka buša selo seo se bego se lahletšwe “bodibeng bya lewatlê”? Ka gona mantšu a Mika a bontšha gore ge Jehofa a lebalela, o tlošetša dibe tša rena sa ruri.
13. Ke’ng seo se bolelwago ke mantšu a Jesu a rego, “Re lebalêlê melato ya rena”?
13 Jesu o ile a diriša tswalano magareng ga baadimiši le baadimi go bontšha kamoo Jehofa a lebalelago ka gona. Jesu o ile a re kgothaletša go rapela ka gore: “Re lebalêlê melato ya rena.” (Mateo 6:12, mongwalo o sekamego ke wa rena.) Ka gona Jesu o ile a swantšha dibe le melato. (Luka 11:4) Ge re dira sebe re ba ‘bao ba kolotago’ Jehofa. Mabapi le seo se bolelwago ke lediri la Segerika leo le fetoletšwego e le “lebalela,” puku e nngwe ya ditšhupetšo e re: “Go tlogela sekoloto ka go se nyake tefo.” Ka kwešišo e itšego, ge Jehofa a lebalela o phumola molato wo nkabego o tla balelwa sekolotong sa rena ka tsela e itšego. Ka gona badiradibe ba ba itsholago ba ka homotšega. Jehofa a ka se ke a nyaka tefo ya molato wo a ilego a o phumola!—Psalme 32:1, 2.
14. Polelwana “xore Le phomolwê dibe tša lena” e tliša seswantšho-kgopolo sa mohuta ofe monaganong wa gago?
14 Tebalelo ya Jehofa e hlaloswa ka mo go tšwelago pele go Ditiro 3:19 e rego: “Ké xôna ithsoleng-xê, Le sokoloxê, xore Le phomolwê dibe tša lena.” (Mongwalo o sekamego ke wa rena.) Lentšu leo la mafelelo le fetolela lediri la Segerika leo le ka bolelago “go phumola, . . . go fediša goba go senya.” Go ya ka diithuti tše dingwe, polelo ya tshwantšhišo yeo e bolelwago ke ya go phumola mongwalo wa seatla. Se se be se kgonega bjang? Enke yeo e bego e dirišwa ka tlwaelo mehleng ya bogologolo e be e dirilwe ka motswako wo o bego o akaretša carbon, moti le meetse. Kapejana ka morago ga go diriša enke e bjalo, motho o be a ka tšea sepontšhe sa go thapa gomme a phumola mongwalo. Yeo le yona ke tlhaloso e botse ya kgaugelo ya Jehofa. Ge a re lebalela dibe tša rena, go bjalo ka ge eka o tšea sepontšhe gomme a di phumola.
Jehofa o nyaka gore re tsebe gore o “ikemišeditše go lebalela”
15. Ke’ng seo Jehofa a nyakago re se tseba ka yena?
15 Ge re naganišiša ka ditlhaloso tše tše di fapa-fapanego tša mantšu, na ga se mo go bonagalago gabotse gore Jehofa o nyaka gore re tsebe gore o tloga a ikemišeditše go re lebalela dibe tša rena ge feela a re hwetša re le bao ba itsholago go tšwa pelong? Ga se ra swanela go boifa gore o tla re swara ka pelo malebana le dibe tše bjalo ka moso. Se se bontšhwa ke selo se sengwe gape seo Beibele e se utollago ka kgaugelo ya Jehofa e kgolo: Ge a lebalela, o a lebala.
“[Nka] se hlwê ke Xopola Sebe sa Bôná”
16, 17. Ke’ng seo Beibele e se bolelago ge e re Jehofa o lebala dibe tša rena, gomme ke ka baka la’ng o araba bjalo?
16 Jehofa o ile a holofetša mabapi le bao ba lego kgweranong e mpsha gore: “Ke tlo ba lebalêla molato wa bôná, ke se hlwê ke xopola sebe sa bôná.” (Jeremia 31:34) Na se se bolela gore ge Jehofa a lebalela ga a sa kgona go gopola dibe le ka mohla? Go ka se be bjalo le gatee. Beibele e re botša ka dibe tša batho ba bantši bao Jehofa a ilego a ba lebalela go akaretša le Dafida. (2 Samuele 11:1-17; 12:13) Go molaleng gore Jehofa o sa tseba diphošo tšeo ba di dirilego. Pego ya dibe tša bona gotee le ya go sokologa ga bona le go lebalelwa ke Modimo di boloketšwe go re hola. (Ba-Roma 15:4) Ka gona-ge, ke’ng seo se bolelwago ke Beibele ge e re Jehofa ga a sa “xopola” dibe tša bao a ba lebalelago?
17 Lediri la Sehebere leo le fetoletšwego e le “xopola” le bolela se se fetago go fo gopola dilo tše di fetilego. Theological Wordbook of the Old Testament e bolela gore le akaretša “tšhupetšo e oketšegilego ya go gata mogato o swanetšego.” Ka gona kgopolong ye, go “xopola” sebe go akaretša go gata mogato malebana le badiradibe. (Hosea 9:9) Eupša ge Modimo a re “[nka] se hlwê ke xopola sebe sa bôná,” o re kgonthišetša gore ge a lebaletše badiradibe bao ba itsholago, a ka se ke a ba gatela mogato ka dibe tšeo nakong e itšego e latelago. (Hesekiele 18:21, 22) Ka gona Jehofa o lebala ka kgopolo ya gore ga a re gopotše dibe tša rena leboelela e le gore a re latofatše goba a re otle leboelela. Na ga se mo go homotšago go tseba gore Modimo wa rena o a lebalela e bile o a lebala?
Go Thwe’ng ka Ditla-morago?
18. Ke ka baka la’ng tebalelo e sa bolele gore mofoši yo a itsholago o efošitšwe ditla-morago ka moka tša tsela ya gagwe e fošagetšego?
18 Na go ikemišetša go lebalela ga Jehofa go bolela gore modiradibe yo a itsholago o efošwa ditla-morago ka moka tša tsela ya gagwe e fošagetšego? Le gatee. Re ka se dire sebe gomme ra se hwetše kotlo. Paulo o ngwadile gore: “Se motho a se byalaxo, ké sôna se a tl’o xo se buna.” (Ba-Galatia 6:7) Re ka lebeletšana le ditla-morago tše itšego tša ditiro tša rena. Se ga se bolele gore ka morago ga gore Jehofa a re lebalele, o dira gore re welwe ke mathata. Ge mathata a tsoga Mokriste ga se a swanela go nagana gore, ‘Mohlomongwe Jehofa o nkotla ka baka la dibe tša nakong e fetilego.’ (Jakobo 1:13) Ka lehlakoreng le lengwe, Jehofa ga a re šireletše mafelelong ka moka a ditiro tša rena tše di fošagetšego. Tlhalo, boimana bjo bo sa nyakegego, malwetši a fetetšwago ka dikopano tša botona le botshadi, go lahlegelwa ke go botwa goba seriti—tše ka moka e ka ba mafelelo a nyamišago le ao a sa phemegego a sebe. Gopola gore gaešita le ge a ile a lebalela Dafida dibe tša gagwe mabapi le Batseba le Uria, Jehofa ga se a ka a šireletša Dafida mafelelong a kwešago bohloko ao a ilego a latela.—2 Samuele 12:9-12.
19-21. (a) Molao wo o begilwego go Lefitiko 5:20-26 Lef 6:1-7 o be o hola bjang yo a fošeditšwego gotee le mofoši? (b) Ge e ba ba bangwe ba kwešitšwe bohloko ke dibe tša rena, Jehofa o thabišwa ke ge re gata mogato ofe?
19 Dibe tša rena di ka ba le mafelelo a mangwe a oketšegilego kudu-kudu ge e ba ba bangwe ba kwešitšwe bohloko ke ditiro tša rena. Ka mohlala, ela hloko pego e lego go Lefitiko 5:20–6:23 Lef 6, NW. Molao wa Moše mo o bolela ka boemo bjo go bjona motho a dirago phošo e kgolo ka go tšea thoto ya mo-Isiraele-gotee le yena ka go e utswa, go amoga goba ka go hlalefetša. Modiradibe ke moka o gana gore o na le molato, a bile a sa boife go ena ka maaka. Ke taba ya batho ba babedi yeo e se nago bohlatse. Lega go le bjalo, ka morago mofoši o tlaišwa ke letswalo gomme a ipobola sebe sa gagwe. Gore a hwetše tebalelo ya Modimo o swanetše go dira dilo tše dingwe gape tše tharo: a bušetše seo a bego a se tšere, a lefe motho yoo a utsweditšwego tefišo ya tekanyo ya 20 lekgolong ya dilo tšeo di utswitšwego gomme a nee kwana e le sehlabelo sa selefa. Ke moka molao o re: “Moperisita a mo dirêlê poêlanyô pele xa Morêna; ’me ó tlo lebalêlwa.”—Lefitiko 5:20-26 Lef 6:1-7, NW.
20 Molao wo e be e le tokišetšo ya kgaugelo e tšwago go Modimo. O be o hola motho yo a utsweditšwego yoo thoto ya gagwe e bego e bušwa, yo ka ntle le pelaelo a bego a ikwa a imologile kudu ge mofoši mafelelong a dumela sebe sa gagwe. Ka nako e swanago, molao o be o hola yoo letswalo la gagwe mafelelong le bego le mo tutueleditše gore a dumele molato wa gagwe le go lokiša phošo ya gagwe. Ka kgonthe, ge a be a ka gana go dira bjalo o be a ka se hwetše tebalelo ya Modimo.
21 Gaešita le ge re se ka tlase ga Molao wa Moše, Molao woo o re nea temogo e bohlokwa ya monagano wa Jehofa go akaretša le kgopolo ya gagwe ka tebalelo. (Ba-Kolose 2:13, 14) Ge e ba ba bangwe ba kwešitšwe bohloko ke dibe tša rena, Modimo o kgahlišwa ke ge re dira seo re ka se kgonago go lokiša phošo. (Mateo 5:23, 24) Se mo gongwe se ka akaretša go dumela sebe sa rena, go amogela molato wa rena gaešita le go kgopela tshwarelo go yo a fošeditšwego. Ke moka re ka dira kgopelo go Jehofa motheong wa sehlabelo sa Jesu gomme ra hwetša kgonthišetšo ya gore re lebaletšwe ke Modimo.—Ba-Hebere 10:21, 22.
22. Ke’ng seo se ka sepedišanago le tebalelo ya Jehofa?
22 Go swana le motswadi yo mongwe le yo mongwe yo lerato, Jehofa a ka nea tebalelo gotee le tekanyo e itšego ya tsholo. (Diema 3:11, 12) Mokriste yo a itsholago a ka swanelwa ke go tlogela tokelo ya gagwe ya go hlankela e le mogolo, mohlanka wa bodiredi goba moebangedi wa nako e tletšego. E ka ba mo go kwešago bohloko go yena go lahlegelwa ka lebaka la nako e itšego ke ditokelo tšeo di bego di ratega go yena. Lega go le bjalo, tsholo e bjalo ga e bolele gore Jehofa ga se a mo lebalela. Re swanetše go gopola gore tsholo e tšwago go Jehofa ke bohlatse bja lerato la gagwe go rena. Go e amogela le go e diriša go a re hola.—Ba-Hebere 12:5-11.
23. Ke ka baka la’ng re sa swanela go phetha ka gore re ka se ke ra fihlelelwa ke kgaugelo ya Jehofa, gomme ke ka baka la’ng re swanetše go ekiša tebalelo ya gagwe?
23 Ke mo go lapološago gakaakang go tseba gore Modimo wa rena o “ikemišeditše go lebalela”! Go sa šetšwe diphošo tšeo mo gongwe re ka bago re di dirile, ga se ra swanela go phetha ka gore re ka se fihlelelwe ke kgaugelo ya Jehofa. Ge e ba re itshola e le ka kgonthe, re gata megato ya go lokiša phošo gomme re rapelela tebalelo motheong wa madi a Jesu a tšholotšwego, re ka ba le kgodišego e feletšego ya gore Jehofa o tla re lebalela. (1 Johane 1:9) Anke re ekišeng tebalelo ya gagwe tseleng yeo re swaranago ka gona. Go feta moo, ge e ba Jehofa yo a sa dirego sebe a kgona go re lebalela ka lerato, na rena batho ba sebe ga se ra swanela go dira sohle seo re ka se kgonago go lebalelana?
^ par. 4 Lentšu la Sehebere leo le fetoletšwego e le “lebopô le re lexo ka lôna” le dirišwa gape mabapi le dipitša tša letsopa tšeo di bopšago ke mmopi wa dilo tša letsopa.—Jesaya 29:16.
^ par. 10 Seithuti se sengwe se bolela gore mmala wa madi “e be e le mmala o dulelago ruri. O be o ka se tlošwe ke phoka goba pula goba go hlatswa goba go dirišwa ga selo ka nako e telele.”
Ithute ka mo go oketšegilego
O Ithuta Eng Tseleng ya Jehofa ya go Lebalela?
Tsela yeo Jehofa a ilego a swaragana le badiradibe nakong e fetilego e re ruta mo gontši ka go ikemišetša ga gagwe go lebalela.
Kamoo o ka Lebalelago
Ke ka baka la’ng go ka ba thata go lebalela? Bona kamoo keletšo ya Beibele e ka go thušago ka gona.
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?


text:
Ruta Bana ba Gago
Samuele o Ile a Tšwela Pele go Dira Seo se Nepagetšego
NA O kile wa bona batho ba bangwe ba dira dilo tše mpe?— * Samuele o ile a ba bona. O be a dula lefelong leo o bego o ka se letele gore go direge dilo tše bjalo. E be e le tabarenakeleng ya Modimo goba lefelong la borapedi, motseng wa Silo. Anke re bone kamoo tabarenakele e ilego ya ba legae la Samuele nywageng e fetago 3 000 e fetilego.
Pele Samuele a belegwa, mmagwe e lego Hanna, o be a tloga a nyaka ngwana. Nakong ya ge a be a etetše tabarenakeleng, Hanna o ile rapela Modimo ka taba ye. O be a rapela ka go tšwa pelong moo molomo wa gagwe o bego o thothomela. Se se ile sa dira gore moperisita yo mogolo e lego Eli, a nagane gore o tagilwe. Ge a lemoga gore ga se a tagwa eupša o gateletšegile kudu, Eli o ile a mo šegofatša a re: “Modimo wa Isiraele O tlo Xo nea tše O di kxopetšexo xo Yêna.”—1 Samuele 1:17.
Ka morago, Samuele o ile a belegwa gomme Hanna a thaba kudu moo a ilego a botša monna wa gagwe Elikana gore: ‘Gatee-tee ge ke kgaotša go nyantšha Samuele, ke tla mo iša tabarenakeleng gore a yo hlankela Modimo moo.’ Ka gona, o ile a dira seo! Ka nako yeo, Samuele a ka ba a be a e-na le nywaga e mene goba e mehlano.
Eli o be a tšofetše gomme barwa ba gagwe e lego Hofini le Pinease ba be ba sa rapele Jehofa ka tsela e swanetšego. E bile ba be ba itshwara ka tsela e gobogilego le basadi bao ba bego ba e-tla tabarenakeleng! O nagana gore ke’ng seo tatago bona a ka bego a ile a se dira?— Ee, a ka be a ile a ba kgalemela gomme a se ba dumelele go dira dilo tšeo tše mpe.
Samuele yo monyenyane o be a gola a le moo tabarenakeleng gomme mohlomongwe o be a tseba ka boitshwaro bjo bobe bja barwa ba Eli. Na Samuele o ile a latela mohlala wa bona o mobe?— Aowa, o ile a tšwela pele a dira seo se nepagetšego, go etša ge batswadi ba gagwe ba be ba mo rutile go dira bjalo. Lega go le bjalo, ga go makatše ge Jehofa a ile a galefela Eli. O ile a ba a romela moporofeta gore a yo botša Eli kamoo A bego a tla otla lapa la Eli ka gona, kudu-kudu barwa ba gagwe ba babe.—1 Samuele 2:22-36.
Samuele o ile a tšwela pele a hlankela le Eli tabarenakeleng. Ke moka, bošegong bjo bongwe ge Samuele a be a robetše, o ile a kwa lentšu le bitša leina la gagwe. Ka gona, Samuele o ile a kitimela go Eli, eupša Eli o ile a mmotša gore ga se a ka a mmitša. Selo se se swanago se ile sa direga gape. Ge e le gabotse, ka morago ga gore selo se se swanago se direge ka lekga la boraro, Eli o ile a botša Samuele gore a re: “Morêna, bolêla; mohlanka wa xaxo ó theeditše.” Ge Samuele a boletše seo, Jehofa o ile a bolela le yena. Na o tseba seo Jehofa a ilego a se botša Samuele?—
Bjale Modimo o ile a botša Samuele ka morero wa Gagwe woo a bego a o boletše e sa le pele wa go otla lapa la Eli. Mesong e latetšego, Samuele o ile a boifa go botša Eli seo Jehofa a mmoditšego sona. Eupša Eli o ile a lopa Samuele ka gore: “Hlê O se mphihlêlê selô.” Ka gona, mafelelong Samuele o ile a botša Eli dilo ka moka tšeo Jehofa a boletšego gore O tla di dira—go etša ge moporofeta wa Jehofa a be a boditše Eli pejana. Eli o ile a araba ka gore: “Morêna, a a dirê tše a bônaxo è le botse.” Mafelelong, Hofini le Pinease ba ile ba bolawa gomme Eli le yena o ile a hwa.—1 Samuele 3:1-18.
Kgabagareng, “Samuele, yêna a xola. Morêna a êma le yêna.” Ka nako yeo, mohlomongwe Samuele e be e le mofsa yo a lego mahlalagading e lego nako ya bohlokwa bophelong bja bafsa. Na o nagana gore go be go le bonolo bakeng sa Samuele go tšwela pele a dira seo se nepagetšego gaešita le ge ba bangwe ba be ba sa dire bjalo?— Gaešita le ge go be go se bonolo, Samuele o ile a hlankela Jehofa ka potego bophelo bja gagwe ka moka.—1 Samuele 3:19-21.
Go thwe’ng ka wena? Na o tla swana le Samuele ge o gola? Na o tla tšwela pele o dira seo se nepagetšego? Na o tla tšwela pele go kgomarela dithuto tša Beibele le seo batswadi ba gago ba go rutilego sona? Ge e ba o dira bjalo, o tla thabiša Jehofa le batswadi ba gago.
^ ser. 3 Ge e ba o bala le bana, mothaladi o go gopotša gore o eme go se nene gomme o lebiše potšišo go bona.


text:
January 9-15
JESAYA 29-33
Kopelo 123 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Kgoši e tla Buša ka Toko”: (10 mets.)
Jes 32:1
—Kgoši yeo e tla bušago ka toko ke Jesu Kriste (w14 2/15 6 ¶13)
Jes 32:2
—Jesu yo a beilwego sedulong sa bogoši o kgetha dikgošana gore di hlokomele mohlape (ip-1 332-334 ¶7-8)
Jes 32:3, 4
—Batho ba Jehofa ba newa tayo le tlwaetšo tšeo di ba thušago go bontšha toko (ip-1 334-335 ¶10-11)
-
Go Epa Matlotlo a Moya: (8 mets.)
Jes 30:21
—Ke ka tsela efe Jehofa a boledišanago le bahlanka ba gagwe? (w14 8/15 21 ¶2)
Jes 33:22
—Jehofa o bile neng Moahlodi, Moneimolao le Kgoši setšhabeng sa Isiraele, gona seo se diragetše bjang? (w14 10/15 14 ¶4)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Jes 30:22-33
DIRA SOHLE BODIREDING
Leeto la Pele: (2 mets. goba ka tlase ga moo) wp17.1 diriša taba ya sehlogo sa makasine
—Araba mong wa ntlo yo a galefilego.
Leeto la go Boela: (4 mets. goba ka tlase ga moo) wp17.1 diriša taba ya sehlogo sa makasine
—Bala mangwalo sedirišweng sa elektroniki.
Thuto ya Beibele: (6 mets. goba ka tlase ga moo) lv 31-32 ¶12-13
—Bontšha kamoo o ka fihlelelago pelo ya morutwana.
BOPHELO BJA BOKRISTE
Kopelo 119
“Lefelo la go Utela Ledimo” (Jes 32:2): (9 mets.) Bapala bidio ye.
“Theetša ka Kelohloko ge o le Dibokeng”: (6 mets.) Bapala bidio yeo e rego, Theetša ka Kelohloko ge o le Dibokeng. Ka morago ga moo, bitša bana bao o ba kgethilego e sa le pele gore ba tle sethaleng ke moka o ba botšiše gore: Ke’ng seo se ka go dirago gore o se theetše dibokeng? Nkabe go ile gwa direga’ng ge nkabe Noa a ile a se theetše Jehofa ge a mo laela gore a age bjang areka? Ke ka baka la’ng go le bohlokwa gore bana ba theetše ka kelohloko ge ba le dibokeng?
Thuto ya Beibele ya Phuthego: (30 mets.) kr kgao. 6 ¶16-24 le lepokisi leo le rego “Mmušo wa Modimo ke wa Kgonthe Gakaaka’ng go Wena?”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 40 le Thapelo